Tanah Palestin semakin pupus, kurang daripada 10 peratus

BANGI, 18 Muharram 1442H, Ahad – Naib Presiden gerakan Islam, Ikatan Muslimin Malaysia (ISMA), Prof Dr Zainur Rashid Zainuddin kesal dengan tindakan Emiriah Arab Bersatu (UAE) yang bakal membuka kedutaan di negara haram Israel.

Terdahulu, seorang pegawai kanan UAE mendedahkan, negara itu bakal membuka kedutaan di Israel dalam tempoh antara tiga hingga lima bulan.

Akhbar Israel, Hayom memetik pegawai Kementerian Luar Negeri UAE yang tidak disebutkan namanya mengatakan bahawa penduduk Israel boleh mendapatkan visa untuk melakukan perjalanan ke negara Arab Teluk Parsi itu setelah pembukaan misi diplomatik.

“Saya rasa orang Israel akan dapat visa perjalanan ke UAE dari kedutaan yang akan dibuka di Israel selepas tiga hingga lima bulan dari sekarang.

“Kami bercita-cita untuk mengadakan perjanjian damai dengan Israel, tetapi perdamaian pada hakikatnya dengan semua orang Israel, dan sangat penting bagi kami untuk tersedia bagi penduduk Arab Israel, yang kami anggap sebagai rakan penting untuk perdamaian yang hangat,” katanya.

Katanya lagi, Abu Dhabi juga sedang mempertimbangkan hasrat untuk membuka konsulat di Haifa atau Nazareth yang berfungsi di samping kedutaan di Israel.

Mengulas perkara itu, Prof Dr Zainur Rashid berkata, seperti sedia maklum UAE menjadi negara Arab ketiga yang mengiktiraf negara haram Israel selepas Mesir dan Jordan.

Katanya, Palestin adalah tanah wakaf milik umat Islam sejagat yang dijajah sedikit demi sedikit sehingga diisytiharkan sebagai negara Israel pada 15 Mei 1948.

“Selain daripada hilangnya Palestin dari peta dunia sejak 1948, tanah milik rakyat Palestin juga semakin pupus sehingga kurang daripada 10 peratus daripada keseluruhan keluasan negara asal Palestin.

“Bagaimana mungkin negara-negara Arab (pembelot) ini mengiktiraf penjajahan kepada tanah wakaf milik umat Islam sedunia?,” soalnya menerusi kenyataan, hari ini.


Tabung Haji tak pernah lantik ejen untuk percepatkan giliran

BANGI, 29 Rabiulawal 1443H, Jumaat – Tabung Haji (TH) tidak pernah melantik mana-mana pihak, organisasi atau orang perseorangan sebagai perantara, orang tengah atau ejen berkaitan tawaran haji atau pakej haji.

Ini susulan pihaknya menerima laporan daripada pendeposit bahawa mereka menerima tawaran dana haji melalui panggilan telefon bagi membolehkan mereka menunaikan haji dengan lebih cepat.

“Tabung Haji tidak pernah melantik mana-mana pihak untuk urusan berkaitan haji, termasuk untuk mempercepatkan giliran.

“Pemilihan giliran menunaikan haji adalah berdasarkan sistem pendaftaran, yang mana yang mendaftar dulu, didahulukan,” katanya dalam kenyataan, hari ini.

Justeru, orang ramai dinasihat supaya berwaspada dan tidak terpedaya dengan sebarang bentuk tawaran membabitkan pakej haji, termasuk dana bagi mengerjakan haji.

Pada masa sama, pendeposit juga boleh menghubungi Tabung Haji Contact Centre (THCC) di talian 03-6207 1919 untuk sebarang pertanyaan atau maklumat lanjut.


Lagi kerosakan hutan dikesan, giliran Pantai Teluk Akuan

BERUAS, 11 Jamadilakhir 1442H, Ahad – Persatuan Aktivis Sahabat Alam (Kuasa), sebuah pertubuhan bukan kerajaan (NGO) mendakwa Pantai Teluk Akuan, Segari di kawasan Hutan Simpan Segari Melintang, dekat sini tercemar dipercayai akibat aktiviti kuari.

Timbalan Presidennya Ismady Radzuan berkata anak sungai di selatan Pantai Teluk Akuan didapati berubah warna kesan daripada aktiviti kuari di Kompartmen 22 hutan tersebut yang merupakan Hutan Simpanan Kekal.

“Kami (Kuasa) masuk ke dalam (hutan) ikut laluan anak sungai dan mendapati tanah merah terhakis, memenuhi sebahagian hutan simpan hingga mengakibatkan sesetengah kawasan ada pokok mati akibat timbunan tanah merah dari bukit di kompartmen 22.

“Tanah merah ini kemudian dibawa air mengalir masuk ke bahagian selatan Pantai Teluk Akuan dan ke laut,” katanya dalam satu kenyataan di sini, hari ini.

Ismady berkata Pantai Teluk Akuan wajar terus dijaga kerana ia merupakan kawasan persinggahan nelayan untuk mendapatkan air bersih dari air terjun berhampiran selain tempat berlindung daripada angin kencang.

Selain itu, katanya Pantai Teluk Akuan juga merupakan antara pantai pendaratan penyu berdasarkan maklumat daripada nelayan tempatan.

Sementara itu, Pengerusi Jawatankuasa Kesihatan, Sains, Alam Sekitar dan Teknologi hijau negeri Mohd Akmal Kamaruddin memaklumkan pihaknya sudah mengarahkan Jabatan Alam Sekitar (JAS) untuk membuat pemeriksaan lanjut ke Pantai Teluk Akuan.

Pengarah JAS Perak Rosli Zul turut mengesahkan sudah menghantar pegawai ke lapangan selepas dimaklumkan mengenai perkara itu pagi ini.

“Pegawai JAS, Jabatan Perhutanan, Jabatan Mineral dan Geologi Perak serta pegawai dari pejabat Exco negeri akan ke lapangan bagi menjalankan siasatan,” katanya ketika dihubungi. – Bernama


Taiwan atur penerbangan bawa pulang rakyatnya dari Myanmar

TAIPEI, 5 Rejab 1442H, Rabu – Taiwan mengatur dua penerbangan untuk rakyatnya yang ingin meninggalkan Myanmar susulan krisis politik di negara itu, menurut Pejabat Ekonomi dan Kebudayaan Taipei (TECO) di Myanmar, lapor Agensi Berita Pusat Taiwan (CNA).

Dua penerbangan dikendalikan syarikat penerbangan utama Taiwan, China Airlines (CAL) itu, dijadualkan terbang dari Taipei ke Yangon dan kembali pada 21 dan 28 Februari.

Warga Taiwan yang berminat boleh menghubungi CAL untuk maklumat lanjut, kata pejabat itu dalam kenyataan akhbar pada Isnin.

TECO, kedutaan de facto Taiwan di Myanmar meminta warganya supaya bertenang ketika muncul pelbagai maklumat yang tidak sahih mengenai keadaan politik.

Jika berlaku kecemasan, warga Taiwan boleh menghubungi talian telefon (95) 9-257-257-575, kata TECO dan laman webnya akan mengemas kini maklumat mengenai situasi di Myanmar dari semasa ke semasa.

Meskipun operasi syarikat Taiwan di Myanmar secara beransur-ansur kembali normal sejak awal Februari, beberapa syarikat perdagangan menghadapi masalah mengeksport barang kerana ketidakstabilan politik, kata TECO.

Myanmar menyaksikan tunjuk perasaan anti-kudeta di seluruh negara sejak 1 Februari ekoran rampasan kuasa tentera dan Aung San Suu Kyi serta pemimpin lain yang dipilih secara demokratik ditahan. – Bernama


Malaysia antara negara terawal di dunia gunakan RTK-Ag

KUALA LUMPUR, 5 Jamadilakhir 1442H, Isnin – Malaysia adalah salah satu daripada beberapa negara terawal di dunia yang menggunakan Kit Ujian Rapid Antigen (RTK-Ag) untuk melakukan saringan COVID-19, kata Perdana Menteri, Tan Sri Muhyiddin Yassin.

Beliau berkata, Kementerian Kesihatan Malaysia (KKM) telah menggunakannya sejak Jun tahun lepas dan kit berkenaan dinilai oleh Makmal Kesihatan Awam Kebangsaan (NPHL) dan Institut Penyelidikan Perubatan (IMR) bagi memastikan ia mematuhi standard yang diperlukan dan kemudiannya diluluskan oleh Pihak Berkuasa Peranti Perubatan (MDA) untuk kegunaan lebih meluas dalam komuniti.

Muhyiddin berkata demikian sebagai respons kepada surat terbuka kepada beliau yang dihantar oleh sekumpulan pakar kesihatan pada 7 Jan lepas dan kumpulan itu antaranya menggesa supaya saringan ditingkatkan dengan menggunakan RTK-Ag dan bukannya kaedah Tindak Balas Rantai Polimer (PCR) untuk membantu mengurangkan penularan COVID-19.

“Sejajar dengan garis panduan Pertubuhan Kesihatan Sedunia (WHO), RTK-Ag telah digunakan untuk memastikan keputusan saringan apabila penularan COVID-19 didapati tinggi dalam kawasan penduduk tertentu. Saringan RTK-Ag digunakan sebagai ujian penentu di Sabah sejak 5 Oktober tahun lepas.

KKM telah menyediakan lima pusat ujian RTK-Ag di Sabah bagi meningkatkan keupayaan ujian RTK-Ag. Sehingga 14 Jan lepas, sejumlah 365,740 saringan RTK-Ag telah dilaksanakan dengan kadar positif 3.75 peratus yang membantu KKM dalam mengurus penularan wabak itu di Sabah,” katanya dalam satu kenyataan yang dikeluarkan malam ini.

Beliau menambah, KKM juga berupaya mengenal pasti kes positif lebih awal, mengasingkan dan merawat mereka serta mempercepatkan aktiviti pengesanan kontak bagi mengurangkan penularan penyakit itu di dalam komuniti.

Sementara itu, bagi mengurus penularan COVID-19 dalam kalangan pekerja asing, beliau berkata KKM bekerjasama dengan Pertubuhan Keselamatan Sosial (Perkeso) untuk melaksanakan saringan secara besar-besaran menggunakan kaedah RTK-Ag yang membolehkan pengesanan awal kes positif COVID-19.

“Setakat 13 Januari,, sebanyak 146,083 saringan RTK-Ag sudah dilaksanakan untuk pekerja asing di bawah Program Saringan Perkeso dengan kadar positif 2.0 peratus dan pengasingan seterusnya,” katanya.

Berkenaan makmal diagnostik, Muhyiddin berkata keupayaannya telah ditingkatkan kepada purata 60,000 ujian sehari dengan penyertaan makmal swasta di bawah pemantauan ketat oleh KKM, menggunakan kedua-dua kaedah, iaitu PCR dan RTK-Ag.

Makmal berkenaan juga secara rutin menjalankan ujian untuk mengenal pasti varian baharu strain COVID-19 di Malaysia lantas membolehkan KKM menambah baik lagi pengurusan strateginya.

“KKM juga sedang menyelidik kaedah saringan alternatif sebagai contoh ujian air liur dan kaedah-kaedah baharu yang ada di dalam pasaran,” katanya.

Perdana menteri memberi jaminan keputusan untuk memindahkan sementara pesakit COVID-19 ke hospital swasta juga akan mengurangkan tekanan kerja petugas di hospital kerajaan yang menggalas bebanan tugas yang berat.

Buat permulaan, Menteri Kewangan, Ketua Pengarah Kesihatan dan lain-lain pegawai kanan kerajaan telah mengadakan satu perbincangan dengan pengurusan kanan hospital swasta yang dimiliki oleh syarikat berkaitan kerajaan (GLC) untuk memulakan inisiatif pemindahan pesakit itu.

“Semalam, Ketua Pengarah Kesihatan mengadakan perbincangan dengan pengurusan kanan lain-lain hospital swasta menerusi panggilan video dan disertai hampir 400 peserta untuk memulakan inisiatif itu. Saya rasa terharu dengan sokongan segera yang diterima daripada hospital swasta,” katanya. – Bernama


SOP PKP: 7 kompaun dikeluar ke atas penghantar makanan di Kelantan

KOTA BHARU, 24 Jamadilakhir 1442H, Sabtu – Polis telah mengeluarkan sebanyak tujuh kompaun kepada penghantar makanan di daerah ini kerana tiada penjarakan fizikal antara mereka.

Ketua Polis Kelantan, Datuk Shafien Mamat berkata, penghantar makanan kebanyakannya tidak mengamalkan penjarakan fizikal ketika sedang menunggu pesanan pelanggan di restoran.

“Polis telah mengeluarkan sebanyak tujuh kompaun kepada mereka. Tiada lagi nasihat kali ini kepada individu yang tidak mematuhi SOP. Kita akan terus mengeluarkan kompaun,” katanya.

Beliau berkata demikian selepas melakukan Pemantauan Pematuhan SOP di Pasar Siti Khadijah, hari ini.

Shafien seperti dilapor Kosmo berkata, polis Kelantan telah menjalankan pemantauan prosedur operasi standard (SOP) di 46 buah pasar di seluruh negeri hari ini.

Katanya, hasil pemantauan di Pasar Siti Khadijah, polis telah mengeluarkan sebanyak 10 kompaun terhadap individu dan premis kerana tidak mematuhi SOP ketika berada di dalam pasar berkenaan.


Kes demam denggi meningkat, 4 kematian direkod minggu lalu

BANGI, 30 Rejab 1444H, Selasa – Jumlah kes denggi pada minggu epidemiologi (ME) ke-7 tahun ini, iaitu dari 12 Februari hingga 18 Februari meningkat sebanyak 182 kes atau 9.3 peratus kepada 2,149 berbanding 1,967 kes pada minggu sebelumnya.

Ketua Pengarah Kesihatan, Tan Sri Dr Noor Hisham Abdullah dalam kenyataan pada Selasa berkata, empat kematian akibat komplikasi demam denggi dilaporkan pada minggu berkenaan.

Beliau berkata, kumulatif kes demam denggi yang dilaporkan sehingga kini adalah 15,243 kes berbanding 4,950 kes bagi tempoh sama pada tahun 2022, iaitu meningkat sebanyak 207.9 peratus.

Katanya, sebanyak 13 kematian akibat komplikasi denggi dilaporkan berbanding satu kematian bagi tempoh sama pada tahun lalu.

“79 lokaliti hotspot dilaporkan pada minggu ini berbanding 86 lokaliti hotspot pada sebelumnya, membabitkan 53 lokaliti hotspot di Selangor, 20 di Sabah, empat di Kuala Lumpur dan Putrajaya serta dua di Pulau Pinang,” katanya.

Manakala bagi survelan Chikungunya, Dr Noor Hisham berkata, sebanyak lapan kes direkodkan pada minggu ke-7 dengan empat kes dari Pulau Pinang, tiga kes dari Selangor dan satu kes dari Kuala Lumpur dan Putrajaya.

“Jumlah kumulatif kes Chikungunya sehingga kini adalah 94 kes. Bagi survelan Zika, sebanyak 328 sampel darah dan satu sampel urin telah dijalankan saringan Zika dan hasil kesemuanya adalah negatif,” katanya.


Rejim Zionis culik 22 penduduk Palestin termasuk polis

TEBING BARAT, 17 Safar 1442H, Isnin – Pusat Maklumat Palestin mengesahkan ejen dan rejim pengganas Israel menyamar dan menculik 22 penduduk Palestin termasuk pegawai polis dalam satu siri serbuan di Tebing Barat yang diduduki.

12 pegawai dibawa secara paksa di bandar Ni’lin berhampiran bandar Ramallah, semalam.

Manakala, sembilan yang lain juga diculik di kota Ramallah, Bethlehem dan al-Khalil (Hebron). Seorang lagi warga Palestin yang lain dibawa pergi di kawasan Issawiya di Baitulmaqdis Timue.

Penculikan itu dilakukan selepas sekumpulan pemuda Palestin memprotes serangan peneroka haram di wilayah yang diduduki.

Ketegangan meningkat antara Israel dan Palestin susulan rancangan Perdana Menteri Israel, Benjamin Netanyahu untuk mengilhakkan beberapa bahagian di Tebing Barat. – Agensi


Keputusan Agong bukti jelas Raja Berperlembagaan bukan dekorasi

BANGI, 8 Rabiulawal 1442H, Isnin – Fungsi Yang di-Pertuan Agong menyemak dan mengimbangi ketidakstabilan pemerintahan negara, memberi isyarat jelas konsep Raja Berperlembagaan bukan dekorasi atau retorik semata-mata.

Ini kerana keputusan Al-Sultan Abdullah Ri’ayatuddin Al-Mustafa Billah Shah menolak nasihat Perdana Menteri berkaitan pengisytiharan darurat adalah kali pertama berlaku dalam sejarah negara.

Al-Sultan Abdullah menitahkan, tiada keperluan untuk darurat diisytiharkan, selepas permohonan yang dipersembahkan Perdana Menteri, Tan Sri Muhyiddin Yassin diperhalusi bersama rundingan dengan Raja-Raja Melayu di Istana Negara, semalam.

Sehubungan itu, Presiden Persatuan Peguam-Peguam Muslim Malaysia (PPMM), Datuk Zainul Rijal Abu Bakar hari ini menggesa semua ahli politik supaya menjunjung titah Seri Paduka dengan mengetepikan perbezaan politik.

“Desakan supaya Perdana Menteri meletak jawatan tidak selari dengan titah baginda yang mahukan tumpuan diberikan kepada melawan pandemik COVID-19 dan memastikan kesejahteraan rakyat dengan bepolitik dengan matang dan bertanggungjawab.

“Begitu juga titah baginda agar pembentangan Bajet 2021 dapat dilakukan dan diluluskan juga perlu diberi perhatian oleh semua Ahli Parlimen,” katanya.

Datuk Zainul Rijal berpendapat, Perdana Menteri tidak kalah semua, tetapi tidak juga mendapat apa yang dimahukan.

“Kemelut politik ini bukan semata-mata kerana terdapat golongan yang mahu merebut kuasa, ia juga hasil kegagalan menguruskan kuasa itu sendiri.

“Hal ini bukan sahaja berlaku di dalam Perikatan Nasional, tetapi juga dalam Pakatan Harapan dahulu. Malah Barisan Nasional juga menghadapi masalah yang sama,” katanya.

Mengulas mengenai konsep Raja Berperlembagaan dan demokrasi berparlimen, Datuk Zainul Rijal berkata, perkara berkenaan tidak disebut secara spesifik, tetapi hal ehwal mengenai kedua-duanya dihurai panjang di dalam Perlembagan Persekutuan.

“Sebenarnya sistem perundangan di Malaysia mempuyai kaedah semak dan seimbang melalui pembahagian kuasa.

“Pembahagian kuasa antara pihak eksekutif, legislatif dan kehakiman sangat penting untuk dilaksanakan dan tidak dicampur-adukkan.

“Di Malaysia pula, di atas ketiga-tiga agensi pemegang kuasa tersebut, Raja-Raja memainkan kuasa untuk semak dan seimbang ketiga-tiga cabang tersebut,” katanya.

Meneliti Perkara 40 Perlembagaan Persekutuan, beliau berkata, perkembangan terbaharu ini sekali gus mengajak ahli akademik, peguam dan mahkamah membaca serta mentafsir semula ramifikasi perundangan di bawah peruntukan berkenaan.

“… sejauh mana nasihat perdana menteri mengikat Yang di-Pertuan Agong dan apakah perkataan ‘nasihat’ itu perlu ditafsirkan atau diberi makna harfiahnya.

“Hal ini hanya boleh diputuskan dengan tuntas jika ia dibawa ke Mahkamah Persekutuan untuk pertimbangan,” katanya.


Kes meningkat 85 peratus, Qatar umum sekatan baharu

DOHA, 22 Jamadilakhir 1442H, Khamis – Bimbang berlakunya gelombang jangkitan kedua, Qatar mengumumkan sekatan baharu di tengah-tengah lonjakan kes coronavirus.

Perkara itu diumumkan selepas peningkatan 85 peratus jumlah kes kemasukan ke hospital pada Januari lalu dibandingkan dengan bulan sebelumnya.

“Kami telah melihat peningkatan 85 peratus pada bulan Januari berbanding Disember dalam jumlah pesakit COVID-19 yang dimasukkan ke hospital,” kata Ketua Kumpulan Strategi Kesihatan Kebangsaan COVID-19, Dr Abdullatif al-Khal.

Pelan 32 mata yang diumumkan semalam, merangkumi peruntukan untuk mengehadkan 80 peratus jumlah kakitangan yang hadir ke tempat kerja.

Antara lain juga, negara itu menetapkan semula larangan majlis perkahwinan, dengan beberapa pengecualian.

Ketua Unit Penyakit Berjangkit di Hamad Medical Corporation itu turut berkata, pada Disember, Qatar melihat peningkatan kes secara beransur-ansur dan konsisten dalam jumlah jangkitan harian baharu.

Namun yang sangat membimbangkan adalah peningkatan baru-baru ini serta jumlah pesakit COVID-19 yang dimasukkan ke hospital dan Unit Rawatan Rapi (ICU).

“Data beberapa hari dan minggu akan datang akan memberitahu kami lebih banyak, namun kenaikan ini merupakan tanda awal gelombang kedua yang berpotensi di Qatar,” katanya,

Semalam, pihak berkuasa kesihatan mengumumkan 396 kes, menjadikan jumlah keseluruhan jangkitan sejak wabak 152,491, termasuk 249 kematian. – Agensi


Boleh balik beraya haji tapi jangan bawa COVID-19

KUALA LUMPUR, 7 Zulhijjah 1441H, Selasa – Jika pada Aidilfitri yang lepas, orang ramai tidak dapat menyambutnya bersama keluarga di kampung ekoran larangan rentas negeri, namun pada Aidiladha yang jatuh pada Jumaat ini tiada sebarang sekatan perjalanan akan dibuat.

“Tiada sekatan rentas negeri mahupun daerah. Orang ramai bebas untuk balik kampung bagi menyambut Hari Raya Aidiladha,” demikian kata Menteri Kanan (Kluster Keselamatan) Datuk Seri Ismail Sabri Yaakob pada sidang media berkenaan perkembangan Perintah Kawalan Pergerakan Pemulihan (PKPP) di bangunan Parlimen semalam.

Selepas pengumuman itu, terdetik dalam fikiran, pastinya jalan raya dan lebuh raya kali ini akan menjadi lebih sesak dari tahun-tahun yang sudah kerana orang ramai pastinya tidak akan melepaskan peluang untuk pulang ke kampung halaman, setelah tidak dapat berbuat demikian pada perayaan yang lepas.

Oleh itu kena sentiasa ingat, meskipun diberi lampu hijau oleh kerajaan untuk menyambut Aidiladha, ia bukanlah lesen untuk terlalu berseronok hinggakan terlupa untuk mematuhi prosedur operasi standard (SOP) yang bertujuan untuk mengawal dan menyahkan terus wabak COVID-19.

Bak kata Ismail Sabri, boleh balik kampung tetapi kenalah jaga kesihatan dan keselamatan, iaitu dengan mematuhi SOP Aidiladha dan ibadah korban yang ditetapkan. Ini termasuklah tidak boleh berkumpul melebihi 20 orang pada satu-satu masa bagi jamuan di rumah.

Bagi ibadah korban pula, kerajaan memutuskan untuk mengehadkan jumlah lembu atau haiwan lain yang dikorbankan iaitu tidak lebih 10 ekor lembu bagi masjid, surau dan lokasi yang dibenarkan. Bagaimanapun, had maksimum itu juga tertakluk kepada keluasan lokasi tersebut.

Jumlah kehadiran sewaktu ibadah korban dijalankan juga ditetapkan dengan nisbah 20 orang bagi seekor lembu termasuk petugas sembelih, melapah dan yang mengedarkan daging, malah tiada kenduri dibenarkan kecuali makanan berbungkus diedar kepada petugas.

Yang bergelang merah jambu iaitu yang masih dalam proses kuarantin wajib berada di rumah pula jangan beria-ia mahu turut sama beraya, pulang ke kampung, menunaikan solat sunat Aidiladha atau menerima tetamu. Kuarantinlah di rumah diam-diam atau bersiap sedialah ditangkap pihak berkuasa jika ingkar.

Rakyat Malaysia, kalau kita terlihat kelibat si gelang merah jambu di khalayak ramai, berpelesiran di luar rumah dan melanggar peraturan kuarantin, laporkan sahaja kepada pihak Polis Diraja Malaysia (PDRM) kerana mungkin mereka yang degil ini hanya akan duduk diam apabila di lokap.

Meskipun semalam, jumlah kes positif COVID-19 akhirnya kembali mencatatkan satu angka iaitu tujuh kes selepas kali terakhir mencatatkan satu angka pada 23 Julai. Namun jangan cepat sangat menghela nafas lega.

Ini kerana Ketua Pengarah Kesihatan Datuk Dr Noor Hisham Abdullah memberi amaran gelombang ketiga pandemik COVID-19 bakal melanda Malaysia sekiranya rakyat terus alpa daripada mematuhi SOP seperti pemakaian pelitup separuh muka dan penjarakan sosial.

Pastinya kita tidak mahu lagi COVID-19 ini terus bermaharajalela dan wujudnya kluster-kluster baharu, lebih-lebih lagi menjangkiti orang yang kita sayangi di kampung, maka di musim perayaan ini, sama-samalah kita jaga kesihatan dan keselamatan diri. – Bernama


Politik partisan ‘bunuh’ perjuangan Islam, ummah di negara ini

BANGI, 3 Zulhijjah 1441H, Jumaat – Roda politik demokrasi yang sedang berlaku pada hari ini tidak akan membawa agama Islam dan orang Melayu ke mana-mana, sebaliknya mengulangi perkara sama, kata Ahli Majlis Ulama ISMA (MUIS), Ustaz Ahmad Syamil Mohd Esa.

Beliau berkata, situasi itu dapat dilihat apabila individu yang ingin menjadi Perdana Menteri serta orang yang bertelagah dengannya adalah pihak sama sejak 20 tahun lalu.

Memikirkan keadaan itu mendatangkan kerugian kepada umat Islam susulan daripada berpecah, kemunduran dan diambil kesempatan oleh orang lain, Ustaz Syamil menyarankan, semua pihak melihat politik hari ini di luar kerangka kepartian.

“Jangan lihat politik hari ini pada parti tertentu, kita perlu pada kerangka satu ummah. Ummah dapat apa? Umat Islam Melayu secara keseluruhan apa yang kita dapat naiknya parti politik tertentu dan seumpamanya.

“Kemudian bolehlah kita memaksa, meletakkan syarat yang kuat kepada mana-mana pemimpin yang memerintah supaya mesti melayan kita punya kehendak. Macam mana kita nak buat macam itu jika kita sendiri berpecah.

“Kalau kita sendiri nak angkat isu BMF (Buy Muslim First) pun, ada pihak yang mengutuk lagi. Kita nak angkat isu kedaulatan Tanah Melayu, tukar nama Bukit Melaka pun ada juga orang Melayu yang menolak,” katanya dalam siaran langsung PEMBELA di Facebook, hari ini.

Beliau turut mempersoalkan, mengapa orang Melayu tidak boleh mencontohi bangsa lain dari satu sudut kebersatuan seperti dalam isu Sijil Peperiksaan Bersepadu (UEC) dan sekolah Cina.

“Parti yang berbeza tapi bersatu untuk isu itu sebab mereka melihat politik ini hanyalah medan untuk berpencak tetapi mereka ada percaturan di luar politik.

“Benda itu yang kita perlu tengok. Umat Islam perlu lihat jika mahu selesaikan masalah, kita tidak boleh duduk di dalam itu. Kita tidak boleh bergantung permainan dalam itu, kita kena bergantung luar daripada politik kepartian.

“Kita kena duduk bersatu berbincang untuk melihat di mana dan kita hendak ke mana serta apakah ancaman yang sedang berlaku pada hari ini,” katanya.


Jangan cuba pecah belahkan jambatan perpaduan Bangsa Johor

BANGI, 1 Ramadan 1444H, Khamis – Sultan Johor, Sultan Ibrahim Sultan Iskandar bertitah Bangsa Johor perlu menolak sebarang bentuk ekstremisme yang boleh menjejaskan keharmonian antara kaum dan agama.

Justeru, baginda mengingatkan supaya jangan ada pihak yang mencuba sebarang usaha untuk memecahbelahkan jambatan perpaduan bangsa di negeri itu.

Sultan Ibrahim bertitah, sejak dahulu lagi baginda sentiasa menitikberatkan dan mengingatkan semua bahawa persefahaman serta saling hormat-menghormati antara kaum menjadi tunjang perpaduang Bangsa Johor.

“Konsep Bangsa Johor adalah menyatukan semua rakyat Johor terdiri daripada pelbagai kaum dan kekal diamalkan sekian lama di negeri ini.

“Saya memberi amaran jangan ada cubaan daripada mana-mana pihak yang mahu memecahbelahkan jambatan perpaduan Bangsa Johor,” titah baginda.

Sultan Ibrahim bertitah demikian bersempena sambutan Ulang Tahun Hari Keputeraan Rasmi Baginda yang dimuat naik di laman Facebook Sultan Ibrahim Sultan Iskandar, hari ini.

Baginda bertitah, Bangsa Johor yang kekal harmoni dan bersatu-padu bukan sahaja menjadikan masyarakatnya lebih baik, malah telah membawa kemakmuran kepada negeri ini.

“Jauhilah sifat hasad dengki, dendam dan buruk sangka kerana ia merupakan satu penyakit merbahaya yang hanya mengundang keburukan kepada masyarakat dan negara,” titah baginda.

Pada masa sama, Sultan Ibrahim turut melahirkan penghargaan kepada Kerajaan Persekutuan diterajui Perdana Menteri, Datuk Seri Anwar Ibrahim di atas penyaluran peruntukan besar kepada Johor di dalam Belanjawan 2023.

“Alhamdulillah di atas peruntukan yang diberikan dan moga hubungan baik Kerajaan Persekutuan dan Kerajaan Negeri terus diperkukuhkan demi kemakmuran negeri serta rakyat,” titah baginda.


Memohon bantuan dalam beribadah

1. SEDAR atau tidak, ketika menjawab seruan azan, kita akan mengulangi lafaz yang sama yang diucapkan oleh muazzin. Sebagai contoh sekiranya muazzin mengucapkan “Allahuakbar”, kita akan menjawab: “Allahuakbar” juga.

2. Namun apabila sampai lafaz “Hayya Ala Solat”, jawab azan kita telah berubah kepada “La Haula Wa La Quwwah Illa Billah.” Beginilah yang diajarkan oleh Baginda Nabi kepada kita dalam hadis yang sahih.

3. Mengapa berlaku perubahan lafaz jawapan ini? Barangkali antara hikmahnya adalah bagi mendidik kita memohon bantuan Allah ketika ingin melaksanakan ibadah.

4. Ketika muazzin memanggil: Hayya Ala Solah! Marilah mendirikan solat. Kita diajar agar menyebut: “Tiada daya melainkan dengan Allah.” Ia seakan satu doa kebergantungan kita kepada Allah dalam usaha mendirikan solat.

5. Begitu juga andai lemah semangat dan daya dalam bulan Ramadan ini, maka ucapkanlah doa atau zikir ini, atau doa atau zikir yang diajarkan oleh Rasulullah.

Semoga Allah membimbing kita.

Dr Ahmad Sanusi Azmi


Najib dimasukkan ke wad, bicara kes 1MDB dilapangkan

KUALA LUMPUR, 16 Safar 1444H, Selasa – Perbicaraan kes Datuk Seri Najib Tun Razak membabitkan dana 1Malaysia Development Berhad (1MDB) yang dijadualkan bersambung hari ini, telah dilapangkan kerana bekas perdana menteri itu dimasukkan ke Hospital Kuala Lumpur (HKL) setelah mengalami masalah tekanan darah.

Peguam Najib Tan Sri Muhammad Shafee Abdullah memaklumkan Hakim Datuk Collin Lawrence Sequerah bahawa anak guamnya itu tidak akan dapat hadir ke mahkamah hari ini dan mungkin juga esok.

“Datuk Seri Najib telah jatuh sakit dan beliau kini dimasukkan ke wad di HKL sejak semalam. Saya diberitahu setakat pagi ini pada 7.30 pagi dan 9.30 pagi, ujian tertentu akan dilakukan ke atas beliau yang mungkin mengambil masa beberapa hari lagi. Yang pasti, hari ini cuti Yang Arif, saya rasa esok juga mungkin beliau tidak dapat hadir.

“Beliau mengalami masalah kesihatan, kerana tekanan darahnya didapati turun naik. Puncanya tidak dapat dikesan jadi mereka sedang melakukan yang terbaik,” katanya.

Menurut peguam itu, Najib akan dipindahkan dari HKL ke Institut Jantung Negara (IJN) hari ini. – Bernama


Penceroboh haram Israel kekal bersalah bunuh keluarga Palestin

TEL AIVI, 5 Safar 1444H, Jumaat – Mahkamah Agung Israel pada Khamis menolak rayuan seorang peneroka Yahudi yang dijatuhi hukuman penjara seumur hidup berhubung serangan bom api pada 2015 yang mengorbankan seorang kanak-kanak Palestin dan ibu bapanya.

Ali Dawabsha yang berusia 18 bulan maut terbakar apabila rumah keluarga di kampung Duma di Tebing Barat yang diduduki Israel diserang bom api pada Julai 2015.

Abangnya Ahmed – berusia empat tahun pada masa serangan – satu-satunya mangsa yang terselamat daripada keluarga terdekat bagaimanapun mengalami luka melecur teruk.

Ibu bapanya kemudian meninggal dunia akibat kecederaan.

Amiram Ben-Uliel, 25, dijatuhkan tiga hukuman penjara seumur hidup pada September 2020 atas pembunuhan itu, yang menimbulkan rasa jijik antarabangsa dan tuduhan kelalaian Israel.

Suspek yang juga didapati bersalah atas dua pertuduhan setiap satu percubaan membunuh dan membakar serta konspirasi untuk melakukan jenayah kebencian, telah memohon rayuan kepada mahkamah tertinggi Israel.

Namun, tiga hakim sebulat suara mengesahkan keputusan dan hukuman berkenaan.

Para hakim menolak rayuan itu, memetik ‘pengakuan’ Ben-Uliel, pembinaan semula lokasi kejadian jenayah dan konotasi perkauman bagi pembunuhan itu.

Tindakan Ben-Uliel ‘bertentangan dengan semua nilai moral agama Yahudi,’ tulis para hakim, sambil menambah kebencian terhadap agama lain dan perkauman tidak sesuai dengan agama itu.

Pembunuhan itu memberi tumpuan kepada ekstremisme Yahudi dan mencetuskan tuduhan bahawa Israel tidak melakukan langkah yang cukup untuk menghalang keganasan itu.

Seorang lagi lelaki Israel, yang berusia 17 tahun pada masa pembunuhan itu, turut dijatuhi hukuman penjara 42 bulan pada 2020 kerana peranannya dalam serangan berkenaan.

Israel telah menduduki Tebing Barat sejak Perang Enam Hari 1967.

Kira-kira 475,000 peneroka Yahudi kini tinggal di Tebing Barat dalam komuniti yang dianggap haram oleh kebanyakan masyarakat antarabangsa, bersama kira-kira 2.8 juta rakyat Palestin. – Agensi


KPM buka bilik gerakan banjir

BANGI, 25 Rejab 1443H, Ahad – Kementerian Pendidikan (KPM) membuka bilik gerakan susulan situasi banjir yang berlaku di Terengganu dan Kelantan ketika ini.

Menterinya, Datuk Dr Radzi Jidin berkata, pihaknya mengambil maklum mengenai situasi banjir di dua negeri berkenaan yang turut menjejaskan beberapa pusat peperiksaan Sijil Pelajaran Malaysia (SPM).

Beliau berkata, Lembaga Peperiksaan juga sedang mengambil tindakan untuk menguruskan pusat peperiksaan yang terbabit di negeri berkenaan.

“KPM telah membuka bilik gerakan banjir dan Lembaga Peperiksaan juga sedang mengambil tindakan untuk menguruskan pusat peperiksaan yang terlibat.

“Sama-sama kita doakan semoga banjir tidak berlarutan dan anak-anak calon SPM 2021 dapat membuat persediaan untuk menduduki peperiksaan dalam keadaan selamat,” katanya dalam kenyataan, hari ini.

Setakat hari ini, jumlah mangsa banjir yang berada di pusat pemindahan sementara (PPS) di Terengganu dan Kelantan terus mencatatkan peningkatan.

Di Terengganu, jumlah penduduk terjejas banjir meningkat kepada 4,335 orang daripada 1,287 keluarga pagi ini berbanding 3,334 orang daripada 931 keluarga malam tadi.

Terdapat 89 PPS beroperasi di lapan daerah di Terengganu iaitu 22 di Setiu, Kemaman (21), Besut (19), Hulu Terengganu (14), Kuala Nerus (lima), Dungun (lima), Kuala Terengganu (dua) dan Marang (satu).

Sementara di Kelantan, jumlah mangsa banjir meningkat kepada 3,222 orang daripada 1,034 keluarga setakat jam 8 pagi ini berbanding 2,993 orang daripada 881 keluarga semalam.

Sebanyak 33 PPS dibuka membabitkan lima jajahan iaitu 10 di Pasir Mas, masing-masing sembilan di Kuala Krai dan Tanah Merah, empat di Jeli manakala satu di Pasir Puteh.


30 tahanan politik Palestin mulakan mogok lapar

RAMALLAH, 29 Safar 1444H, Isnin – Seramai 30 tahanan politik Palestin yang ditahan di penjara negara haram Israel tekad memulakan mogok lapar secara terbuka untuk membantah penahanan pentadbiran mereka – satu dasar mengerikan kerana dipenjara tanpa tuduhan atau perbicaraan.

Tahanan terbabit mengeluarkan kenyataan yang menyatakan bahawa penahanan kolektif mereka berjumlah 200 tahun, menurut Samidoun, Rangkaian Solidariti Tahanan Palestin.

“Beratus-ratus tahun, di mana pendudukan menghalang kami daripada memeluk keluarga atau melihat anak-anak kami ketika mereka dilahirkan atau membesar.

“Kami tidak pernah menyambut hari lahir mereka, kami tidak menemani mereka pada hari pertama persekolahan,” kata kenyataan itu.

Pada masa ini, terdapat 743 tahanan Palestin dipenjarakan di bawah perintah penahanan pentadbiran daripada keseluruhan 4,650 banduan Palestin di penjara Israel, menurut kumpulan hak tahanan Palestin, Addameer.

Mogok lapar berprofil tinggi terakhir yang berlaku membabitkan Khalil Awawdeh iaitu selama 172 hari.

Dia menamatkan mogoknya hanya selepas perjanjian bertulis dimeterai dengan pihak berkuasa Israel untuk menetapkan had bagi penahanan pentadbirannya dan supaya dibebaskan pada 2 Oktober ini.

Pihak berkuasa Israel telah menggunakan prosedur undang-undang yang tidak jelas ini selama lebih daripada setengah abad, berdasarkan bukti rahsia, untuk memenjarakan rakyat Palestin tanpa tuduhan atau perbicaraan dalam tempoh tidak ditetapkan.

Dasar negara haram Israel membenarkan penahanan rakyat Palestin untuk selang masa yang boleh diperbaharui, biasanya antara tiga dan enam bulan.

Malah, hukuman penjara itu dibuat berdasarkan bukti yang tidak didedahkan, apatah lagi peguam mewakili tahanan juga dihalang melihatnya.

Israel mendakwa kononnya dasar itu perlu atas faktor keselamatan dan membenarkan kerajaan menahan suspek ‘berbahaya’ tanpa mendedahkan maklumat risikan.

Amnesty International menyifatkan dasar penahanan pentadbiran rejim Zionis sebagai amalan kejam dan tidak adil yang membantu mengekalkan sistem apartheid Israel terhadap rakyat Palestin. – Agensi


PDRM turun padang pantau bazar Ramadan

BANGI, 2 Ramadan 1442H, Rabu – Polis Diraja Malaysia (PDRM) akan memantau lokasi bazar Ramadan bagi memastikan orang ramai mematuhi prosedur operasi standard (SOP).

Timbalan Ketua Polis Negara, Datuk Seri Acryl Sani Abdullah Sani berkata, tindakan tegas juga akan diambil kepada mana-mana individu yang gagal mematuhi SOP ditetapkan.

Justeru, beliau menasihati orang ramai supaya mematuhi SOP yang telah ditetapkan oleh Majlis Keselamatan Negara (MKN) ketika berkunjung ke bazar Ramadan di seluruh negara.

“Peniaga juga perlu bertanggungjawab dalam memastikan pengunjung premis mereka sentiasa mematuhi SOP ketika urus niaga iaitu memakai pelitup muka, menjaga jarak fizikal dan mengimbas kod QR aplikasi MySejahtera,” katanya dalam kenyataan, hari ini.

Sebelum ini, kerajaan kembali membenarkan bazar Ramadan dibuka dengan syarat SOP yang ketat, meskipun negara masih dalam tempoh pelaksanaan Perintah Kawalan Pergerakan Bersyarat dan Pemulihan.

Ketetapan itu turut merangkumi kebenaran membuka bazar raya dan solat sunat tarawih di masjid serta surau sepanjang bulan Ramadan.


Gesa kaji semula keberkesanan DLP

BANGI, 16 Zulhijjah 1441H, Khamis – Ikatan Guru-Guru Muslim Malaysia (i-Guru) menggesa Kementerian Pendidikan (KPM) mengkaji semula keberkesanan Program Dwibahasa (DLP) di sekolah.

Sebelum ini KPM memaklumkan akan meneruskan DLP dengan memberi kebenaran kepada pihak sekolah yang memilih untuk melaksanakan pengajaran dan pembelajaran bagi mata pelajaran Sains dan Matematik dalam bahasa Inggeris.

Timbalan Menteri Pendidikan I, Datuk Dr Mah Hang Soon berkata, KPM tidak berhasrat memperkenalkan semula dasar Pengajaran dan Pembelajaran Sains dan Matematik dalam bahasa Inggeris (PPSMI).

Beliau berkata, DLP diperkenalkan secara rintis pada 2016 di bawah Dasar Memartabatkan Bahasa Malaysia Memperkukuh Bahasa Inggeris (MBMMBI) membabitkan 377 sekolah iaitu 132 sekolah rendah dan 245 sekolah menengah.

Mengambil maklum perkara itu, Presiden Ikatan Guru-Guru Muslim Malaysia (i-Guru), Ustaz Mohd Azizee Hassan berpandangan bahawa pembelajaran dan pengajaran Sains dan Matematik melalui bahasa ibunda adalah terbukti lebih berkesan berbanding penggunaan bahasa Inggeris.

Beliau mengesyorkan KPM menubuhkan satu pasukan kajian khas untuk melihat sejauh mana keberkesanan pelaksanaan pengajarans Sains dan Matematik menggunakan Bahasa Inggeris.

Ini katanya bagi memastikan dasar Pengajaran dan Pembelajaran Sains dan Matematik dalam bahasa Inggeris (PPSMI) tidak berulang kembali.

“I-Guru melihat usaha yang konkrit dan berterusan dari pihak KPM ialah mencari formula mengukuhkan penguasaan bahasa Inggeris di kalangan pelajar sekolah luar bandar dan pendalaman bagi memastikan mereka tidak tercicir dengan pendidikan yang menyiapkan mereka kepada dunia global.

“KPM digesa mengambil kira kegagalan PPSMI dan mencari langkah terbaik untuk memastikan murid menguasai Bahasa Inggeris dengan pendekatan yang lebih berkesan dan produktif serta pandangan dari pakar-pakar bahasa dan bidang Sains dan Matematik.

“Usaha melahirkan murid yang memiliki AI (kecerdasan buatan) adalah penting di era digital ini dengan menanamkan minat kepada aliran STEM dan TVET dengan pengajaran yang mudah difahami melalui bahasa ibunda tanpa mengenepikan aspek pemantapan Bahasa Inggeris,” katanya dalam satu kenyataan hari ini.

Dalam pada itu, Ustaz Azizee yakin sekiranya subjek Sains dan Matematik dipelajari dalam Bahasa Melayu, prestasi murid Malaysia akan meningkat di atas purata dunia dengan cemerlang dan berada di kedudukan terbaik.

Sebelum ini, wujud gesaan pelbagai pihak termasuk badan bukan kerajaan (NGO) dan aktivis bahasa supaya kerajaan memansuhkan DLP kerana secara dasarnya ia sama seperti PPSMI.

Terdahulu, Penasihat Persatuan Linguistik Malaysia (PLM), Prof Datuk Dr Awang Sariyan berkata, DLP perlu dinilai semula pelaksanaannya kerana mewujudkan polarisasi dalam kalangan pelajar, iaitu sejumlah pelajar mengikuti Sains dan Matematik dalam bahasa Inggeris dan sekelompok lagi dalam bahasa Melayu.


PN hairan UMNO rela kerjasama dengan PH, mana laungan di PAU?

BANGI, 26 Rabiulakhir 1444H, Isnin – Perikatan Nasional (PN) Perak menyifatkan keputusan UMNO untuk menubuhkan kerajaan bersama Pakatan Harapan (PN) sebagai resipi untuk bencana.

Pengerusinya, Datuk Seri Ahmad Faizal Azumu berkata, tindakan tersebut membuktikan khabar angin sebelum pilihan raya bahawa pemimpin UMNO sedang mengusahakan satu bentuk jajaran baharu dengan PH bagi memastikan mereka terus kekal berkuasa.

“Kami juga tertanya-tanya di mana keputusan Perhimpunan Agung UMNO ‘No Anwar, No DAP’,” katanya dalam kenyataan hari ini.

Beliau bagaimanapun menegaskan, PN Perak kekal dengan pendirian untuk menjadi pembangkang jika tidak dapat membentuk kerajaan negeri dengan mana-mana pihak yang bersedia menerima perinsip perjuangan PN iaitu Prihatin, Bersih dan Stabil.

Faizal juga berkata, pihaknya tidak akan sama sekali bekerjasama dengan PH yang di dalamnya ada parti DAP yang sudah ditolak oleh sebahagian besar orang Melayu.

Selain terdapat di kalangan mereka yang tercemar dengan masalah rasuah, katanya.

Awal pagi tadi, Pengerusi PH, Datuk Seri Anwar Ibrahim mendedahkan pakatan itu berunding dengan BN bagi membentuk kerajaan perpaduan.

Beliau turut berkongsi beberapa gambar yang menunjukkan pemimpin kedua-dua parti berkenaan duduk semeja di Hotel Seri Pacific, Kuala Lumpur yang dipercayai untuk berunding membentuk kerajaan.


BERJASA sedia kerjasama dengan PN selagi tak canggah prinsip

BANGI, 10 Syaaban 1444H, Jumaat – BERJASA sentiasa bersedia untuk bekerjasama dengan mana-mana pihak dalam membangunkan Malaysia unggul dan bermaruah.

Setiausaha Agung BERJASA, Zulkifli Yahya berkata, pendirian berkenaan konsisten sejak sebelum Pilihan Raya Umum ke-15 (PRU15) dan masih kekal sehingga kini.

“Selagi tidak bercanggah dengan prinsip perjuangan parti dan etika politik matang.

“BERJASA sentiasa bersedia untuk memberi kerjasama dalam membangunkan Malaysia unggul dan bermaruah,” katanya dalam kenyataan, hari ini.

Semalam, Ahli Majlis Tertinggi Perikatan Nasional (PN), Datuk Takiyuddin Hassan berkata, selain Pejuang Tanah Air (Pejuang), BERJASA juga ada membuat permohonan untuk menyertai gabungan berkenaan.

Bagaimanapun, Takiyuddin yang juga Setiausaha Agung PAS menegaskan permohonan itu akan dibawa ke Mesyuarat Majlis Tertinggi parti yang dijangka diadakan dalam masa terdekat.

Terdahulu, Presiden Pejuang, Datuk Seri Mukhriz Mahathir mengesahkan telah menghantar surat permohonan untuk menyertai gabungan itu.

Katanya, keputusan telah disepakati Majlis Eksekutif Pusat (MEF) Pejuang selepas meneliti dan menilai semua opsyen gabungan atau kerjasama politik yang ada.


Harga ayam standard di KL lebih murah dalam masa terdekat

PUTRAJAYA, 20 Muharam 1444H, Khamis – Harga ayam standard di Kuala Lumpur akan dijual pada harga RM8 sekilogram dalam masa terdekat, berbanding RM8.90 sekilogram pada masa kini, kata Menteri Wilayah Persekutuan, Datuk Seri Dr Shahidan Kassim.

Beliau berkata, paras harga itu dapat dilaksanakan selepas Kementerian Wilayah Persekutuan melalui Dewan Bandaraya Kuala Lumpur (DBKL) menurunkan sewa premis perniagaan milik pihak berkuasa tempatan itu.

“Kita akan turunkan harga ayam di Kuala Lumpur, sekarang ni daripada RM8.90 sekilogram ke RM8 sekilogram, caranya ialah kami akan memberi kelonggaran sewa kepada premis-premis DBKL.

“Kalau sekiranya menurunkan sewa tu masih belum cukup, kita akan bagi percuma (sewa) kepada premis ini untuk bolehkan mereka turunkan harga ayam dan barangan lain,” katanya kepada pemberita selepas melancarkan Program Kementerian Wilayah Persekutuan Sihat dan Hebat di sini hari ini.

Shahidan berkata, harga ayam standard di Putrajaya juga akan diturunkan ke paras bawah RM8 sekilogram dalam masa dua minggu akan datang, berbanding RM8.50 sekilogram ketika ini.

Pada 21 Julai lepas, Shahidan mengumumkan ayam standard di semua pasar awam di Putrajaya dijual pada harga RM8.50 sekilogram bermula Ogos, lebih rendah daripada harga siling runcit RM9.40 sekilogram. – Bernama


Polis siasat borang rentas negeri kosong ‘ditandatangani’

KEMAMAN, 26 Syaaban 1442H, Khamis – Polis membuka kertas siasatan berhubung isu borang rentas negeri kosong yang sudah ditandatangani dan dicop pihak berkuasa, yang tular di laman sosial sejak semalam.

Ketua Polis Daerah Kemaman, Superitendan Hanyan Ramlan berkata, terdapat penipuan pada tandatangan pegawai polis pada borang rentas negeri dari Balai Polis Chukai.

“Siasatan awal dijalankan mendapati terdapat pemalsuan tandatangan milik Ketua Polis Balai Polis Chukai, Inspektor Mohamad Ramizan Ramli pada borang itu,” katanya dalam satu kenyataaan hari ini.

Beliau berkata, kertas siasatan dibuka di bawah Seksyen 468 Kanun Keseksaan kerana pemalsuan bagi maksud hendak menipu dan Seksyen 233 Akta Komunikasi dan Multimedia 1998 (penggunaan tidak wajar rangkaian atau perkhidmatan rangkaian).

Katanya, borang rentas negeri terbabit diberi kepada seorang wanita untuk ke Kuala Lumpur.

“Wanita ini mahu ke sana bagi menghadiri temu duga mendapatkan pekerjaan yang dijadualkan pada 8 April,” katanya.

Terdahulu, tular kemas kini di media sosial berhubung borang rentas negeri kosong yang bertandatangan dan cop dari Balai Polis Chukai dengan ayat ‘Dapat info terbaru ialah ‘approve’ dulu baru isi ‘form’.


Selepas Russia, China pula umum vaksin pertama COVID-19

BEIJING, 27 Zulhijjah 1441H, Isnin – Selain Russia, China – negara yang paling awal merebaknya wabak coronavirus – mengesahkan paten vaksin COVID-19 pertamanya semalam, lapor media tempatan.

China mendakwa telah meluluskan paten vaksin pertama COVID-19, yang dibangunkan oleh pasukan pakar penyakit berjangkit PLA, Chen Wei.

Terdahulu, percubaan fasa kedua vaksin mendapati bahawa ianya selamat dan memberi tindak balas imun, lapor Jaringan Televisyen Global China (CGTN).

Penyelidikan itu membabitkan 320 sukarelawan berusia antara 18 dan 59 tahun, di mana 96 orang mengambil bahagian dalam ujian klinikal fasa pertama dan 224 lagi bagi fasa kedua.

Agensi berita Xinhua berkata, hasil vaksin secara efektif mendorong meneutralkan antibodi dan menunjukkan kemampuan zat yang baik untuk memacu tindak balas imun.

Sabtu lalu, Kementerian Kesihatan Russia mengumumkan bahawa negara itu telah memulakan pengeluaran vaksin COVID-19 pertamanya, dengan ujian klinikal dijalankan ke atas doktor dan kakitangan kesihatan sebelum dicuba ke atas orang awam.

Russia secara rasmi mendaftarkan vaksin coronavirus pertama di dunia, yang dibangunkan oleh Gamaleya Research Institute of Epidemiology and Microbiology.

Pengumuman itu menimbulkan keraguan kepada seluruh dunia ketika Russia merancang meneruskan percubaan fasa ketiganya. – Agensi


Bimbang PKP tamat kes terus melonjak, ‘sukar kembali 2 digit’

BANGI, 13 Jamadilakhir 1442H, Selasa – Pelbagai reaksi dilontarkan di media sosial sejurus Ketua Pengarah Kesihatan memaklumkan Perintah Kawalan Pergerakan (PKP) tidak akan dilanjutkan selepas 4 Februari depan.

Tan Sri Dr Noor Hisham Abdullah memberitahu, usaha membendung pandemik COVID-19 akan diteruskan dengan pelaksanaan Perintah Kawalan Pergerakan Bersyarat (PKPB) selama tiga bulan untuk menurunkan kes kepada dua angka.

“PKP pada asalnya dijadual untuk dilaksanakan dalam tempoh dua minggu (sejak 13 Januari lalu) dan kesan pendekatan ini memerlukan masa.

“Justeru, kita lanjutkan sehingga Februari, tetapi kita tak nak panjangkan PKP kerana beri kesan terhadap ekonomi. Kita kena seimbangkan kepentingan ekonomi dan kesihatan.

“Kalau kita laksanakan PKP selama empat minggu, sampai awal Februari, ia kemudian disusuli PKPB bagi tempoh tiga bulan akan datang. Menerusi pendekatan ini, dijangka pada Mei, kita akan dapat turunkan kes (kadar jangkitan harian) kembali ke dua angka,” katanya.

Tinjauan Ismaweb.net di media sosial mendapati rata-rata netizen yakin kes akan meningkat sekiranya PKPB dilaksanakan selepas 4 Februari depan ditambah dengan perayaan Tahun Baharu Cina yang semakin hampir.

Pengguna media sosial dikenali sebagai Sulaihana Mohd Sultan menegaskan selagi kerajaan tidak melaksanakan ‘lockdown’ sekurang-kurangnya tiga minggu, selagi itu kes jangkitan COVID-19 tidak akan turun dan sukar untuk dikawal.

“Kalau terus longgar dan tak dibendung, kes takkan boleh dikawal lagi. Memang nampak susah dan banyak risiko.

“Tetapi selagi tak dilakukan segera, kes yang dah boleh lebih dari 4,000 akan jadi 10,000 ke 12,000 dalam masa terdekat percayalah. Bendung selagi boleh,” katanya.

Sementara Fareez Fareez menggesa kerajaan melaksanakan PKP dengan begitu ketat terhadap negeri-negeri yang merekodkan jumlah kes tertinggi.

Beliau menyarankan negeri yang mencatat kes harian rendah membantu ekonomi negara.

Shaiful Hafizi pula meminta pihak berkuasa melakukan sekatan rentas negeri khususnya ke kawasan zon merah.

“Lakukan penguatkuasaan yang tegas, kenakan hukuman yang berat kepada yang langgar SOP terutama orang politik. Insya-Allah kes kembali menurun,” katanya.


PRU 15 bukan prioriti: Takiyuddin

PUTRAJAYA, 14  Zulkaedah 1443H, Selasa – Kerajaan ketika ini adalah stabil, dan untuk mengadakan Pilihan Raya Umum (PRU15) adalah bukan prioriti, kata Setiausaha Agung PAS Datuk Seri Takiyuddin Hassan.

Beliau yang juga Menteri Tenaga dan Sumber Asli turut mengulangi pendirian bahawa kerajaan masih mempunyai tanggungjawab untuk memulihkan negara dari konteks ekonomi dan kesihatan pasca pandemik COVID-19.

“Bagi saya, pilihan raya bukan prioriti, kita punyai kerajaan yang stabil, mendapat sokongan pula daripada parti termasuk pembangkang, ada memorandum persefahaman (MoU) dan sebagainya.

“Tiada sebab kenapa perlunya pilihan raya tergesa-gesa.

“Bukan isu takut kalah, lawan tetap lawan dan ia terpulang kepada rakyat,” katanya pada sidang media di sini hari ini.

PRU15 mesti diadakan selewat-lewatnya pada pertengahan September 2023, iaitu dalam tempoh 60 hari selepas penggal Parlimen kini terbubar secara automatik pada 16 Julai 2023.


Lima daerah baharu diwujudkan di Sarawak

SIMUNJAN, 7 Jamadilawal 1443H, Ahad – Kerajaan negeri Sarawak mewujudkan lima daerah baharu sebagai usaha pemantapan penyampaian perkhidmatan kepada penduduk.

Ketua Menteri Sarawak, Tan Sri Abang Johari Abang Openg berkata, penubuhan lima daerah baharu itu dilaksanakan berdasarkan kajian terperinci yang telah dilakukan.

Daerah baharu itu melibatkan Siburan di bahagian Serian, Gedong dan Sebuyau di Samarahan serta Lingga dan Pantu di Sri Aman.

“Bagi memantapkan perkhidmatan kepada rakyat, kerajaan negeri melaksanakan kajian mengenai kebolehpelaksanaan untuk memberikan perkhidmatan terbaik kepada rakyat, maka lima pusat daerah baharu diwujudkan meliputi bahagian Samarahan, Serian dan Sri Aman,” katanya seperti dilapor Kosmo.

Beliau berkata demikian ketika berucap menyempurnakan Majlis Pelancaran Gedong sebagai daerah baharu, hari ini

Dalam pada itu, Abang Johari berkata, Gedong yang dinaik taraf sebagai daerah, bakal mempunyai infrastruktur dan pentadbiran lebih terperinci.

“Gedong juga akan mempunyai satu pendekatan pembangunan melalui Agensi Pembangunan Wilayah Bersepadu Samarahan (IRSDA) yang akan membangunkan daerah di Samarahan termasuk di Gedong.

“Maka Gedong bakal menjadi kawasan pinggiran bandar secara tidak langsung seterusnya meningkatkan taraf hidup penduduk,” katanya.


Laluan di Lebuhraya Kemuning-Shah Alam dibuka semula

KUALA LUMPUR, 15 Jamadilawal 1443H, Isnin – Laluan di kedua-dua arah Kilometer 4.1, Lebuhraya Kemuning-Shah Alam (LKSA) dibuka semula kepada pengguna lebuh raya bermula 5.39 pagi tadi setelah ditutup akibat banjir yang menjejaskan beberapa kawasan di sekitar Shah Alam, Selangor.

Projek Lintasan Shah Alam Sdn Bhd, iaitu syarikat pengendali lebuh raya berkenaan bagaimanapun memaklumkan laluan di susur masuk dari bulatan Jubli Perak menghala ke Seksyen 23, Uptown Shah Alam dan susur masuk ke laluan utama menuju ke Kota Kemuning masih lagi ditutup.

“Laluan tersebut hanya akan dibuka semula setelah kerja-kerja pembersihan jalan selesai dilakukan dan selamat untuk laluan semua jenis kenderaan,” menurut kenyataan yang dikeluarkan hari ini.

Bagi membantu memastikan aliran trafik berjalan lancar, LKSA telah menempatkan pasukan peronda dan pengguna dinasihatkan untuk mematuhi papan tanda amaran serta arahan pihak berkuasa yang berada di situ.

Orang ramai boleh mendapatkan kemas kini mengenai status trafik menerusi sistem mesej digital Variable Messaging System (VMS), platform media sosial Twitter LKSA @LKSAtrafik dan laman Facebook PROLINTAS Highways atau dengan menghubungi talian bebas tol di 1-3008-82801. – Bernama


Masjid utara London buat jualan amal untuk mangsa gempa

LONDON,6 Syaaban 1444H, Isnin – Sebuah masjid di utara London menganjurkan kutipan dana bagi membantu mangsa-mangsa yang terjejas akibat gempa bumi di Turkiye-Syria pada 6 Februari lalu.

Kempen yang dianjurkan jemaah masjid Aziziye di Stoke Newington itu menjual pelbagai makanan tradisional yang dihasilkan sendiri.

Imam masjid, Ebu Bekir Tezgel berkata, hasil jualan akan dihantar kepada mangsa-mangsa yang terjejas akibat gempa bumi.

“Menjadi kelaziman kepada kami menganjurkan program seperti ini setiap tahun tetapi kali ini lebih khusus untuk membantu mangsa gempa di Turkiye,” katanya.

Ebu Bekir berkata, sehingga kini pihaknya telah menghantar sejumlah AS$51,000 (RM226,083) dan 50,000 tan pakaian dan makanan kepada mangsa.

Sehingga kini lebih 50,000 mangsa terkorban dalam dua gempa bumi kuat yang melanda selatan Turkiye-Syria. – Agensi


Polis tahan dua lelaki ‘gelang merah jambu’ isi borang BSH di LHDN

KUALA PERLIS, 21 Zulhijjah 1441H, Selasa – Polis menahan dua lelaki yang memakai gelang merah jambu dari kawasan Perintah Kawalan Pergerakan Diperketatkan Bersasar (PKPDB), yang datang ke Kangar semata-mata untuk mengisi borang Bantuan Sara Hidup (BSH).

Ketua Polis Daerah Kangar Supt Wari Kiew berkata, lelaki berusia 47 dan 60 tahun itu ditahan pada kira-kira jam 11 pagi tadi ketika berurusan di pejabat Lembaga Hasil Dalam Negeri (LHDN), Kangar setelah polis mendapat maklumat daripada orang ramai.

“Kedua-kedua mereka yang merupakan petani dari Kampung Kuala Sanglang Perlis membolosi dua Sekatan Jalan Raya (SJR) di Simpang Empat dan Kuala Perlis menggunakan jalan tikus,” katanya kepada pemberita di sini, hari ini.

Beliau berkata, mereka disiasat mengikut Seksyen 270 Kanun Keseksaan dan Seksyen 14 dan 15 Akta Pencegahan dan Pengawalan Penyakit Berjangkit 1988 dan telah dibebaskan dengan jaminan polis.

Semalam, Menteri Kanan (Keselamatan) Datuk Seri Ismail Sabri Yaakob mengumumkan pelaksanaan PKPDB di dua kampung iaitu Kampung Kuala Sanglang dan Kampung Tanah Timbul dari 10 hingga 31 Ogos, susulan penambahan kes baharu di negeri itu.

Sementara itu beberapa penduduk Kampung Kuala Sanglang di Perlis melahirkan kebimbangan mereka terhadap jalan tikus yang digunakan sebaga alternatif oleh penduduk untuk keluar dari kampung itu.

Seorang penduduk yang mahu dikenali sebagai Saad, 58, berkata, jalan tikus itu terletak di antara Kampung Kuala Sanglang dan Kampung Tanah Timbul di Perlis, yang bersambung dengan jalan utama ke Jeti Nelayan, Kuala Sanglang di bahagian Kedah.

“Lorong tikus itu tidaklah besar, hanya muat untuk dilalui sebuah motosikal sahaja, tetapi ia menjadi laluan utama segelintir masyarakat setempat untuk bolos daripada PKPDB dan ia dikhuatiri akan membahayakan orang luar.

“Mereka akan menaiki motosikal melewati lorong itu untuk keluar membeli barang, malah ada remaja yang menggunakannya untuk bersiar-siar kerana bosan berada di rumah sepanjang arahan tersebut,” katanya kepada Bernama ketika dihubungi di sini, hari ini.

Bapa kepada empat orang anak yang bekerja sebagai nelayan itu bimbang jika tempoh PKPDB dilanjutkan dan situasi akan bertambah parah, jika terdapat segelintir penduduk yang masih degil dan melanggar peraturan yang ditetapkan oleh pihak berkuasa.

Turut sama menyuarakan kebimbangan, seorang buruh yang hanya ingin dikenali sebagai Pak Mat, 62, yang menyatakan tindakan tidak bertanggungjawab segelintir penduduk setempat itu akan menyukarkan lagi orang ramai khususnya nelayan ke Jeti kuala Sanglang, Kedah.

“Jangan kerana nila setitik, rosak susu sebelanga. Laluan itu hanya menghubungkan penduduk di dalam Kuala Sanglang Perlis, khususnya nelayan untuk ke jeti berdekatan bagi meneruskan aktiviti laut mereka,” kata bapa kepada lima orang anak itu.

Sementara itu Wari Kiew berkata, bagi mengatasi masalah itu pihaknya akan meletakkan anggota bagi melakukan rondaan dan memberi nasihat kepada penduduk setempat agar tidak menggunakan jalan tersebut.

“Mungkin ramai tidak menyedari bahawa ianya adalah satu kesalahan yang besar dan Polis tidak teragak-agak untuk mengambil tindakan tegas terhadap mereka yang masih ingkar, dengan peraturan dan SOP PKPDB,” katanya.

Beliau menasihati orang ramai khususnya penduduk di kawasan kampung tersebut untuk mematuhi arahan yang dikeluarkan kerajaan dalam menangani penularan wabak COVID-19 di negeri ini dan pihaknya akan melakukan lebih banyak hebahan, bagi memastikan penduduk setempat faham SOP berkenaan. -Bernama


Jumlah tahanan di penjara Israel kini cecah 15,000

RAMALLAH, 19 Syawal 1443H, Jumaat – Jumlah tahanan di penjara Israel meningkat sebanyak 900 antara Februari dan Mei, yang kini mencecah kira-kira 15,000 orang.

Peningkatan drastik itu disebabkan oleh penangkapan agresif dalam komuniti Arab serta penurunan pembebasan selepas Knesset mengenakan syarat yang lebih ketat untuk kes tertentu.

Akibat lonjakan jumlah tahanan, kapasiti banduan dalam penjara kini menjadi padat dan tidak mematuhi keputusan Mahkamah Tinggi 2017 yang menetapkan negeri memperuntuk setiap banduan ruang tinggal yang minimum.

Menurut NGO, terdapat 13,600 tahanan pada akhir 2021, 14,084 pada bulan Februari dan meningkat 14,961 minggu lalu.

Pakar undang-undang jenayah, Prof Oren Gazal-Ayal berkata, 40 peratus daripada populasi penjara terdiri daripada tahanan yang masih belum disabitkan, dan ia meningkat daripada 30 peratus ketika empat tahun lalu.

Antara punca lain menyebabkan peningkatan jumlah tahanan juga adalah kerana sekatan baharu menghalang pembebasan banduan sebelum tamat tempoh mereka.

“Sekatan itu berpunca terutamanya daripada fakta bahawa Knesset tahun ini melarang pembebasan awal banduan yang disabitkan dengan keganasan serius, keganasan rumah tangga dan kesalahan seks,” katanya.

Menurut statistik baru-baru ini, lebih 4,500 tahanan Palestin dan Arab berada dalam penjara Israel kerana menentang penjajahan rejim itu.

Dalam beberapa tahun kebelakangan ini, tahanan Palestin di penjara telah melancarkan protes untuk menuntut keadaan yang lebih baik, termasuk menamatkan dasar tidak wajar Israel menyerbu sel penjara. – Agensi


OBOR tajaan China dilebarkan di Nusantara?

BANGI, 23 Jamadilakhir 1443H, Rabu – Tidak mustahil tokoh korporat China akan menguasai ekonomi ibu kota baharu Indonesia di Kalimantan Timur – Nusantara.

Tidak menolak kemungkinan itu, Ketua Perhubungan ISMA Negeri Kelantan, Ustaz Sharipudin Abdul Kadir berkata, perkembangan terkini menunjukkan rakyat Indonesia berbangsa China menguasai 90 peratus ekonomi Indonesia.

Bahkan, ada gelaran 9 Naga antara tokoh-tokoh korporat China yang menguasai dan mengawal ekonomi Indonesia.

“Adakah mereka akan terpinggir dengan arus yang ada atau mereka bersama dengan pelaburan dari luar akan menguasai ibu negara Nusantara.

“Rasanya jangkaan ini lebih tepat. Tidak mustahil Nusantara akan dikuasai oleh mereka keseluruhannya. Dengan keupayaan yang mereka ada dan dibantu sahabat mereka dari luar,” katanya menerusi satu kenyataan.

Mengulas lanjut, beliau berkata, senario semasa menampakkan One Belt One Road (OBOR) tajaan China berpeluang untuk dilebarkan di Nusantara.

Kesan ini bukan sahaja berlaku di Nusantara tetapi akan terpalit juga kepada negara jiran Malaysia yang terdekat terutamanya kedudukan Sabah dan Sarawak, katanya.

“Apa-apa yang berlaku di Kalimantan akan terkesan dengan Malaysia Timur dan Malaysia keseluruhannya.

“Justeru, Malaysia perlu membuat kajian secepat mungkin untuk menghadapi senario masa depan yang akan berlaku demi kestabilan dan keselamatan negara,” katanya.

Menerusi kajian IRIS Institute, OBOR dilihat sebagai manifestasi fahaman politik hasil daripada peta China’s National Humiliation.

Meskipun secara dasarnya dilihat memberi manfaat dari sudut ekonomi, tetapi secara tidak langsung akan membawa implikasi kepada keselamatan dan kedaulatan negara.

Ia akan membawa kesan dan merubah demografi negara, eksploitasi hasil bumi, merubah struktur ekonomi domestik dan juga aspek kebudayaan negara.


KPDNHEP, MAFI bincang selesaikan isu bekalan telur di pasaran

BANGI 6 Rejab 1443H, Selasa – Kementerian Perdagangan Dalam Negeri dan Hal Ehwal Pengguna (KPDNHEP) akan mengadakan perbincangan segera dengan Kementerian Pertanian dan Industri Makanan (MAFI) bagi mencari penyelesaian isu kekurangan bekalan telur ayam di pasaran.

Timbalan Menterinya, Datuk Rosol Wahid berkata, pelbagai rungutan serta kebimbangan diluahkan oleh masyarakat berikutan kekurangan bekalan telur di pasaran menjelang Ramadan dan Syawal nanti.

“Kita akan bincang untuk atasi situasi ini supaya isu harga dan bekalan tidak menjadi masalah kerana kalau harga stabil, tapi bekalan tidak ada pun akan jadi masalah juga.

“Kita juga sedar dan ambil berat dengan mereka yang terlibat contohnya seperti pengusaha biskut raya yang memerlukan bekalan telur lebih banyak berbanding pengguna isi rumah,” katanya seperti dipetik media tempatan, hari ini.

Rosol berkata, sebanyak 30 juta biji telur sehari digunakan oleh rakyat di negara ini dan aspek pengeluaran telur ayam untuk pasaran tertakluk di bawah MAFI.

Sebelum ini, Rosol memberi jaminan akan melakukan pemantauan, pemeriksaan dan kutipan data daripada 50 syarikat yang mewakili 80 peratus pengeluaran telur di seluruh Malaysia untuk memastikan keberadaan bekalan telur ayam dalam pasaran.


Aktivis hak asasi gesa kerajaan kaji semula dasar kebebasan beragama

BANGI, 28 Rejab 1442H, Sabtu – Aktivis hak asasi manusia menggesa kerajaan Sarawak dan Persekutuan untuk mengkaji semula semua dasar berkaitan kebebasan beragama dan memastikan ia selaras dengan Perlembagaan Malaysia.

Peter John Jaban membuat gesaan itu hari ini setelah keputusan Mahkamah Tinggi minggu ini membatalkan pekeliling Persekutuan 1986 mengenai penggunaan kalimah Allah dalam penerbitan Kristian.

“Agama telah lama digunakan sebagai isu perpecahan di Malaysia, tidak di dalam masyarakat tetapi sebagai alat politik.

“Ia melalui pelbagai aspek kehidupan institusi negara, baik dari penukaran perkahwinan yang menjadi paparan simbol agama kepada orang ramai, hingga peruntukan dana awam dan pemilihan pemimpin kita.

“Keputusan mahkamah adalah mesej jelas bahawa Malaysia menghormati dan mewakili kebebasan beragama, yang termaktub dalam Perlembagaan kita dan inilah asas di mana negara kita dibina,” katanya seperti dilapor Malay Mail, hari ini.

Katanya, kerajaan Malaysia harus melihat Perlembagaan Persekutuan sebagai prinsip panduan dalam semua perundangan dan amalan lain, terutama yang berkaitan dengan Perkara 3,8,11 dan 12.

Dia mendakwa, kalimah Allah telah digunakan oleh kebanyakan orang dari semua agama di seluruh dunia sejak berabad.

Malah, dakwanya, ribuan gereja di Indonesia – negara muslim paling ramai di dunia – menyebut ‘gereja Allah’.

“Selama bertahun-tahun, penduduk Kristian Sabah dan Sarawak telah menggunakan perkataan yang diimport dari bahasa Arab dalam ibadah harian mereka.

“Hanya dalam 40 tahun terakhir ini, kerajaan Malaysia memutuskan untuk mengatur penggunaan bahasa dengan cara ini. Tetapi keputusan mahkamah mengatakan bahawa ini bercanggah dari dasar bersama negara kita,” katanya.


Enggan terima kenyataan PM, pembangkang bertegas tolak Muhyiddin

KUALA LUMPUR, 25 Zulhijjah 1442H, Rabu – Walaupun sebentar tadi Perdana Menteri menegaskan, beliau telah menerima sejumlah surat akuan dari Ahli-Ahli Dewan Rakyat yang memberi keyakinan kepadanya bahawa beliau mempunyai kepercayaan majoriti, parti pembangkang bagaimanapun sukar menerima kenyataan itu.

Dalam satu kenyataan bersama, Ahli Parlimen Pakatan Harapan (PH) bersama Ahli Parlimen Tuaran, Simpang Renggam, Selangau dan Sri Aman menegaskan bahawa mereka tetap menolak kepimpinan Tan Sri Mahiaddin Yassin.

“Adalah mustahil Tan Sri Mahiaddin masih mempunyai sokongan majoriti Ahli-Ahli Dewan Rakyat selepas pengumuman penarikan balik sokongan sejumlah Ahli Parlimen kerajaan semalam.

“Kami juga kekal dengan pendirian bahawa Tan Sri Mahiaddin dan seluruh Jemaah Menteri mesti meletakkan jawatan,” menurut kenyataan itu, hari ini.

Kenyataan bersama itu dibuat oleh Presiden PKR, Datuk Seri Anwar Ibrahim, Presiden Parti Amanah Negara, Mohamad Sabu dan Setiausaha Agung DAP, Lim Guan Eng.

Turut sama adalah Presiden Pertubuhan Kinabalu Progresi Bersatu (UPKO), Datuk Seri Panglima Wilfred Madius Tangau, Baru Bian dari Parti Sarawak Bersatu (PSB), Datuk Masir Kujat dari Parti Sarawak Bersatu (PSB) dan Dr Maszlee Malik (Bebas).


7 lolos dari Penjara Jelebu, seorang sudah ditahan

SEREMBAN, 9 Ramadan 1443H, Isnin – Polis menahan seorang lelaki dan sedang memburu enam lagi yang telah meloloskan diri dari Penjara Jelebu dekat sini kira-kira pukul 3 petang semalam.

Ketua Polis Daerah Jelebu DSP Maslan Udin berkata Sohaimi Khalid, 50, berjaya ditahan semula di kawasan kebun kelapa sawit di Kongkoi kira-kira dua kilometer dari Penjara Jelebu pada pukul 7 malam.

Beliau berkata enam lagi yang masih diburu ialah Mazlan Samah, 39, Mohamad Aminuddin Khan Mohd Yusof, 28, Shazuan Md Sharif, 32, Mohd Zairizan Zainal, 42, Muhammad Syafiq Rohmat, 32, dan seorang lelaki dikenali sebagai Zainuddin.

Dalam kenyataan di sini beliau berkata bantuan unit anjing pengesan dari Ibu Pejabat Polis Kontinjen Negeri Sembilan (IPKNS) dan Jabatan Penjara turut digerakkan bagi mengesan kesemua mereka.

Menurutnya selain siasatan berkaitan tindakan suspek melarikan diri, siasatan juga berkisar kepada kemungkinan berlaku kecuaian sehingga menyebabkan orang tahanan meloloskan diri.

Maslan berkata orang ramai dengan maklumat yang boleh membantu polis dalam memburu mereka yang terlibat diminta menghubungi balai polis berhampiran atau menelefon Ibu pejabat Polis Daerah (IPD) Jelebu dengan menelefon 06-6136222 atau Bilik Gerakan IPD Jelebu 06-6137999. – Bernama


Serangan Israel ancam nyawa 120 bayi Palestin

GAZA, 1 Muharram 1442H, Khamis – Gangguan bekalan elektrik yang kerap bakal mengancam nyawa 120 bayi baru lahir yang kini dirawat secara intensif dan diletakkan di dalam inkubator di hospital Gaza.

Bimbang dengan keadaan itu, Pakar Perunding Pediatrik dan Pengerusi Jaringan Neonatal Gaza (GNN), Dr Nabil Al-Baraqoun berkata, kesemua 135 inkubator neonatal digerakkan oleh elektrik.

Justeru, katanya, kekerapan terputusnya bekalan elektrik dan penggunaan sumber tenaga alternatif menyebabkan kerosakan pada alat perubatan seperti inkubator, peralatan resusitasi dan ventilator, yang boleh menyebabkan komplikasi pada bayi, bahkan boleh mengakibatkan kematian.

Jelasnya, penggunaan sumber alternatif seperti penjana tenaga dan tenaga suria tidak memberikan kuasa yang mencukupi kepada inkubator.

Terdahulu, pesawat pejuang tentera Israel melancarkan siri pengeboman udara terbaharu di Semenanjung Gaza yang dikuasai Hamas, susulan serangan roket Palestin membedil Selatan Israel.

Jurucakap Tentera Israel, Avichay Adraee dalam satu kenyataan berkata, pesawat perang Israel menyasarkan beberapa tempat di Gaza, termasuk sebuah kompleks milik sayap tentera Hamas.

Dalam pada itu, pegawai keselamatan Mesir dilihat cuba menjadi pengantara selepas serangan terbaharu itu apabila cuba berunding dengan kedua-dua pihak bagi meredakan ketegangan selama lebih seminggu itu. – Agensi


Songkok letaknya di kepala untuk dihormati, bukan dipermainkan

BANGI, 1 Safar 1444H, Isnin – “Saya nak kata dia bodoh, nanti marah pulak. Ini bukan soal agama, budaya atau agama, ini soal sensitiviti,” demikian kata Prof Dr Mohd Ridhuan Tee Abdullah merujuk kepada tindakan seorang pereka fesyen yang tampil memakai songkok tetapi berpakaian separuh bogel semasa Minggu Fesyen Kuala Lumpur (KLFW), baru-baru ini.

Pendakwah bebas itu menegaskan, meskipun pereka fesyen itu mempertahankan dirinya dan mendakwa tiada niat untuk membuat provokasi kepada sesiapa, dia sepatutnya belajar menghormati sensitiviti masyarakat setempat.

“Songkok ini sudah sinonim dengan masyarakat Melayu (Islam). Tidak kiralah asal usulnya daripada mana. Songkok ini letaknya di kepala, bukan di lutut. Sesuatu yang diletakkan di kepala, kalau ikut budaya dan cara hidup Melayu, benda itu mulia.

“Sama juga dengan kopiah dan jubah, pun bukan datang daripada budaya Melayu, tetapi sudah sebati dengan Melayu. Kopiah dimuliakan, letak pun di tempat atas (atas kepala) tidak boleh dipermainkan.

“Macam bendera Malaysialah. Bukanlah berkaitan dengan agama, tetapi lambang kedaulatan negara. Bolehkah ia dipermainkan, diterbalikkan, diwarna hitamkan atau dibuat macam-macam seperti pernah dilakukan ultra kiasu? Tidak bolehkan? Islam atau bukan Islam tetap kena hormat,” katanya dalam tulisan artikel yang disiarkan Ismaweb.net, hari ini.

Berikutan itu, beliau berkata, cara pemakaiannya perlu dihormati walaupun jika ia tiada kaitan dengan agama sekalipun.

“Jika dipermainkan, ia menjadi suatu sensitiviti. Takkan itu pun tak faham?,” katanya.

Malah, Prof Ridhuan turut memberi contoh adab dan rasa hormat orang Melayu terhadap kaum lain dalam apa jua upacara.

“Sama juga budaya menghadiri upacara kematian orang Cina atau bangsa lain sekalipun. Orang Melayu (Islam) biasanya jarang datang dengan baju merah, kerana mereka faham dan amat menghormati budaya orang lain, walaupun tidak ada kaitan dengan agama.

“Kenapa orang Melayu (Islam) begitu memahami? Kenapa kamu yang tinggal bergenerasi di sini, hasil daripada kedatangan ke alam Melayu tidak pernah mahu cuba untuk memahami?

“Bila aku puji Melayu, nanti kamu kata aku lebih Melayu dari Melayu. Kenapa kamu tidak tidak memahami sejarah dan asal-usul Melayu (Bumiputera) selaku penduduk majoriti?

“Majoriti begitu memahami minoriti. Semakin hari minoriti semakin menjadi kurang ajar. Adab kamu di mana?,” katanya.

Pautan berkaitan:

https://ismaweb.net/2022/08/25/sempadan-batas-agama-jangan-dibuat-bahan-mainan (https://ismaweb.net/2022/08/25/sempadan-batas-agama-jangan-dibuat-bahan-mainan/)


Bon Odori: Nga Kor Ming ‘just shut up’! Jangan putar belit isu

BANGI, 17 Zulkaedah 1443H, Jumaat – Kenyataan Menteri di Jabatan Perdana Menteri, Datuk Idris Ahmad melarang umat Islam menyertai perayaan festival Bon Odori bukanlah bermaksud sambutan itu dibatal atau diharamkan untuk diadakan di Malaysia.

Sebaliknya, ia sekadar mengingatkan umat Islam supaya tidak menyertainya kerana disahkan mempunyai unsur-unsur keagamaan Buddha-Confucian dan bertentangan agama Islam.

Justeru, Ketua Pemuda BERJASA, Ustaz Fahmi Bazlan meminta pemimpin – parti rasis dan cauvinis – DAP, Nga Kor Ming supaya tidak cuba mencetuskan provokasi dan memutarbelitkan isu berkenaan.

“Just shut up and listen. Nga Kor Ming you jangan putar belit isu boleh tak?

“Provokasi tak habis-habis. Nak buat sambutan, sambutlah sesama kamu,” katanya dalam kenyataan.

Beliau berkata demikian sebagai menyelar kenyataan sinis Kor Ming yang juga Ahli Parlimen Teluk Intan terhadap Idris kerana melarang umat Islam menyertai festival Bon Odori.

Kor Ming mendakwa, sekiranya rakyat mendiamkan diri dengan kenyatan Idris, dibimbangi lebih banyak perayaan akan dikaitkan oleh menteri itu kelak.

“Jika kita berdiam diri, seterusnya mungkin Thaipusam selepas itu Gawai atau perayaan pertengahan musim luruh,” katanya.

Mengingatkan mengenai Perkara 11 Perlembagaan Persekutuan, Ustaz Fahmi berkata, walaupun Islam diiktiraf sebagai agama Persekutuan, penganut agama lain masih lagi bebas untuk mengamalkan agama mereka.

“Bebas mengamalkan bukan bebas dakyah dan sebarkan. Tak boleh sesuka hati promosi.

“Kerajaan ada kuasa menyekat sebarang bentuk penyebaran dan promosi agama selain Islam yang boleh mengakibatkan gejala syirik dan murtad,” katanya.

Sehubungan itu, beliau menggesa Kementerian Dalam Negeri (KDN) untuk mengambil tindakan ke atas pemimpin DAP berkenaan.

“Provokasi ini kena sekat. Nanti bila kena kecam dengan netizen, minta maaf saja,” katanya.


Tindakan penguatkuasaan mengikut Akta 804 terhadap pengamal pergigian haram

PUTRAJAYA, 12 Muharram 1444H, Rabu –  Kementerian Kesihatan (KKM) akan melaksanakan tindakan penguatkuasaan mengikut Akta Pergigian 2018 (Akta 804) terhadap pengamal pergigian haram, kata Ketua Pengarah Kesihatan Tan Sri Dr Noor Hisham Abdullah.

Beliau berkata, kementerian itu memandang serius setiap aduan yang diterima oleh Program Kesihatan Pergigian KKM dan aduan tersebut akan disiasat sebelum tindakan penguatkuasaan termasuk serbuan diambil di bawah Bahagian VI Akta Pergigian 2018 (Akta 804).

KKM, katanya menyedari kegiatan pengamal haram itu turut meliputi pihak yang memberi khidmat latihan kepada pengamal pergigian haram yang boleh memberi pelbagai kesan buruk dan mengancam kesihatan masyarakat.

“Menangani aktiviti pergigian haram yang berleluasa ini iaitu sama ada yang memberi rawatan, mahupun yang menerima rawatan, termasuklah pihak yang memberi khidmat latihan yang tidak diiktiraf adalah tanggungjawab bersama,” katanya dalam kenyataan, hari ini.

Kenyataan itu dikeluarkan merujuk beberapa artikel daripada akhbar tempatan berbahasa Inggeris antaranya bertajuk  ‘The terrible ‘tooth’ of fake dentists’ dan ‘How I became a ‘dentist’ in just five hours’ pada 4 dan 5 Julai lepas.

Akta Pergigian 2018 (Akta 804) yang berkuat kuasa mulai 1 Januari lepas itu mensyaratkan hanya pengamal yang berkelayakan, berwibawa dan profesional akan didaftarkan serta layak untuk memberi perkhidmatan pergigian.

Seksyen 62(1) Akta 804 memperuntukkan larangan menjalankan amalan pergigian oleh seseorang yang tidak didaftarkan di bawah Akta 804.

Di bawah Seksyen 62(3) akta sama, mana-mana individu yang melanggar peruntukan subseksyen 62(1) akta itu dan disabitkan melakukan kesalahan, boleh didenda tidak melebihi RM300,000 atau dipenjarakan bagi tempoh tidak melebihi enam tahun atau kedua-duanya.

Dr Noor Hisham berkata,. tindakan penguatkuasaan, risikan dan siasatan perlu dilaksanakan dengan teliti bagi memastikan elemen kesalahan dapat dibuktikan tanpa dilakukan dengan tergesa-gesa.

Orang ramai diminta mengajukan aduan secara rasmi berhubung kegiatan itu kepada Program Kesihatan Pergigian, Kementerian Kesihatan Aras 5, Blok E10, Kompleks E, Presint 1 Pusat Pentadbiran Kerajaan Persekutuan, 62590 Putrajaya.


Salahuddin dedah ditawar percutian mewah syarikat kartel daging

BANGI, 27 Jamadilakhir 1442H, Selasa – Bekas Menteri Pertanian dan Industri Asas Tani, Datuk Seri Salahuddin Ayub mendedahkan pernah menerima tawaran percutian mewah ke Eropah dari syarikat pengimport yang mempunyai kaitan dengan kartel daging.

Beliau mendakwa didekati oleh syarikat itu dua tahun lalu ketika pertama kali memegang jawatan menteri.

Dakwanya, tawaran tersebut diberikan ketika mengadakan perjumpaan bersama wakil pengimport daging itu beberapa bulan selepas dilantik ke jawatan tersebut.

Bagaimanapun beliau merasakan ada sesuatu yang tidak kena dengan perjumpaan yang sepatutnya menjadi sesi perkenalan antara menteri dan juga pemain industri itu apabila ditawarkan dengan pakej percutian yang digambarkan sebagai ‘kunjungan hormat’.

“Mereka menawarkan pakej percutian mewah kepada saya dan keluarga.

“Perjalanan berbayar untuk Eropah tetapi saya terpaksa menolak,” katanya seperti dilapor New Straits Times, hari ini.

Ditanya mengapa tidak membuat laporan kepada Suruhanjaya Pencegahan Rasuah Malaysia (SPRM), Salahuddin berkata pada masa itu, beliau tidak pasti dengan sifat tawaran berkenaan.

Pada 2 Disember lalu, media melaporkan mengenai kewujudan kartel yang menyeludup daging sejuk beku dari China, Ukraine, Brazil dan Argentina.

Kartel berkenaan kemudian membungkus semula daging itu menggunakan logo halal sebelum menjualnya ke pasaran seluruh Malaysia sebelum ia terbongkar hasil serbuan bersepadu pihak berkuasa di sebuah gudang di Senai.

Kegiatan itu dipercayai dijalankan sejak beberapa tahun lalu dengan menjadikan gudang berkenaan sebagai lokasi untuk membuat label dan cap palsu yang akan ditampal pada kotak daging yang dibungkus semula sebelum dijual di pasaran tempatan sebagai daging halal.


PRU15: Akar umbi parti Melayu perlu berani tolak pemimpin pengecut

BANGI, 28 Muharram 1442H, Rabu – Ahli akar umbi parti Melayu perlu berani menolak pemimpin tertinggi yang lemah dan pengecut melakukan perubahan pada Pilihan Raya Umum ke-15 (PRU15).

Ketua Media Pertubuhan Muafakat Sejahtera Masyarakat Malaysia (MUAFAKAT), Haji Rashidi Haris berkata, sekiranya tiada jalan bagi menyedarkan pemimpin terbabit, maka ahli akar umbi dan masyarakat Melayu perlu bertukar angin.

“Iaitu dengan memilih parti Melayu yang lebih bersungguh dalam memperjuangkan matlamat agama, bangsa dan tanah air,” katanya dalam satu kenyataan, hari ini.

Beliau berkata demikian sebagai mengulas cadangan pendakwah bebas Prof Dr Ridhuan Tee Abdullah supaya kerusi majoriti Bumiputera, terutamanya orang Melayu mesti ditandingi oleh Bumiputera dan tidak lagi boleh diserahkan kepada MCA.

Mengulas lanjut, Haji Rashidi berkata, kawasan yang majoritinya bangsa Melayu perlu diturunkan kepada calon-calon dari bangsa sama tidak kira mana-mana parti.

Turut menyifatkan cadangan itu sebagai paling adil dan terbaik, beliau berkata, orang Melayu berhak menentukan pemimpin pilihan dalam kalangan bangsa itu.

Pada masa sama, beliau berkata, sejak Pilihan Raya Kecil (PRK) Parlimen Tanjung Piai pada November tahun lalu, Barisan Nasional (BN) sengaja meletakkan calon MCA dengan alasan strategik untuk menukar minda orang bukan Melayu bahawa orang Melayu masih bersikap berlapang dada.

“Ternyata strategi itu memakan diri sendiri. Parti bukan Melayu yang tidak ada tempat dalam BN mulai mendapat habuan yang tidak sepatutnya.

“Bayangkan MCA hanya ada dua kerusi tetapi berjaya mendapat apa yang majoriti kerusi payah hendak dapat, di mana keadilannya?” soalnya.

Katanya, perkara sama dapat dilihat dalam sejarah PRU sebelum ini, di mana UMNO melalui kerjasama dalam BN dengan berslogankan ‘setiakawan’ telah beberapa kali meletakkan calon bukan Melayu di kawasan dikomposisi bangsa berkenaan.

Malah katanya, tindakan itu bertujuan bagi memastikan kemenangan ke atas calon bukan Melayu, yang dianggap penting dan mempunyai aset dalam gabungan parti itu.

”Walhal telah jelas, bagaimana kaum yang diberi kepercayaan ini pernah menunjukkan sikap sebenar mereka di sebalik slogan ‘setiakawan’ itu. Semuanya bermula dengan jelas ketika PRU13, dan kemuncaknya pada PRU14 sehingga tumbangnya kerajaan BN.

“Adalah difahamkan bilangan atau jumlah kaum bukan Melayu yang belot atau yang langgar perjanjian ketika praMerdeka dahulu, sudah mencecah sehingga 90 peratus semasa PRU14. Persoalannya, di mana janji setiakawan? Malah atau ada yang mendakwa tidak ada perjanjian ‘setiakawan’?,” soalnya sinis.


Penerima GKP dipertimbang untuk terima BKM – Tengku Zafrul

KUALA LUMPUR, 19 Rabiulakhir 1443H, Rabu – Penerima Geran Khas Prihatin (GKP) yang tidak diluluskan permohonan bagi Bantuan Prihatin Rakyat (BPR) atau Bantuan Khas COVID-19 akan dipertimbangkan untuk Bantuan Keluarga Malaysia (BKM) secara automatik tanpa perlu membuat permohonan.

Menteri Kewangan Tengku Datuk Seri Zafrul Tengku Abdul Aziz berkata, bagi permohonan baharu dan kemas kini untuk BKM, tempoh pendaftaran akan dibuka mulai 1 hingga 31 Jan tahun depan.

Beliau berkata, ia bagi memastikan mereka yang layak dan tiada dalam pangkalan data kerajaan masih diberi peluang untuk memohon.

Katanya data daripada sembilan agensi kerajaan akan dimasukkan ke dalam data BKM bagi mengurangkan “exclusion error”.

“Ini merangkumi data eKasih, bantuan JKM (Jabatan Kebajikan Masyarakat), penghuni perumahan awam atau projek perumahan rakyat, Orang Asli, gelandangan berdaftar, ibu tunggal, penerima skim insurans Perkeso dan penerima zakat atau Baitulmal,” katanya ketika menggulung perbahasan Rang Undang-undang Perbekalan 2022 peringkat Jawatankuasa di Dewan Rakyat hari ini. – Bernama


Mangsa banjir di Pahang, Sabah, Johor semakin berkurangan

KUALA LUMPUR, 1 Jamadilakhir 1442H, Khamis – Keadaan nanjir di tiga buah negeri iaitu Sabah, Johor dan Kelantan semakin pulih dengan jumlah mangsa yang berada di pusat pemindahan berkurangan, sementara keadaan di Pahang tidak banyak berubah akibat banjir termenung disebabkan limpahan air sungai Pahang.

Bagaimanapun keadaan sebaliknya berlaku di Sarawak apabila jumlah mangsa banjir yang dipindahkan meningkat pagi ini ekoran keadaan hujan yang berterusan.

Setakat 8 pagi, jumlah mangsa banjir di negeri itu berjumlah 1,473 orang dan ditempatkan di 21 pusat pemindahan sementara (PPS) berbanding hanya 385 mangsa petang semalam dengan daerah Kuching merekodkan jumlah paling ramai iaitu 1,179 orang yang kini berada di 12 PPS.

Menurut Jawatankuasa Pengurusan Bencana Negeri Sarawak dalam laporan hariannya, ini diikuti Serian dengan 200 orang di lima PPS, Simunjan (40 orang di sebuah PPS), Kota Samarahan (34 orang di sebuah PPS) dan Miri (20 orang di dua PPS).

Banjir mulai melanda bahagian selatan dan utara Sarawak sejak Rabu ekoran keadaan hujan berterusan dan diikuti fenomena air pasang besar, namun keadaan cuaca dijangka beransur baik mulai esok.

Di SABAH, jumlah mangsa banjir berkurang kepada 935 orang daripada 336 keluarga setakat pagi ini berbanding 1,054 orang daripada 412 keluarga petang semalam.

Sekretariat Jawatankuasa Pengurusan Bencana Negeri Sabah dalam kenyataan berkata mereka ditempatkan di 11 PPS yang dibuka di enam daerah iaitu Kota Marudu, Pitas, Kudat, Beaufort, Lahad Datu dan Paitan.

Dalam pada itu, 33 jalan di seluruh negeri terjejas oleh banjir dengan 19 daripadanya di daerah Beaufort, Kudat (6), Pitas (6) dan dua lagi di daerah Kota Marudu.

Di PAHANG, portal Info Bencana Jabatan Kebajikan Masyarakat (JKM) melaporkan seramai 11,422 orang daripada 3,044 keluarga masih berada di 126 PPS di lapan daerah setakat pagi ini.

Pekan kini merekodkan jumlah mangsa paling ramai iaitu 3,290 orang diikuti Temerloh (3,140 orang), Maran (2,066 orang), Bera (1,610 orang) dan Kuantan (841 orang).

Banjir di Lipis, Jerantut dan Raub pula semakin pulih dengan jumlah mangsa masing-masing seramai 353 orang, 73 orang dan 49 orang.

Di JOHOR pula, jumlah mangsa banjir berkurangan sedikit kepada 2,943 orang melibatkan 812 keluarga setakat 8 pagi ini berbanding 2,999 orang melibatkan 830 keluarga petang semalam, dengan kesemuanya berada di 30 PPS di lima daerah.

Pengerusi Jawatankuasa Kesihatan dan Alam Sekitar negeri R.Vidyananthan berkata Kota Tinggi masih mencatatkan jumlah mangsa tertinggi dengan 2,110 orang melibatkan 558 keluarga di 22 PPS, diikuti Johor Bahru (624 orang, 205 keluarga di lima PPS), Kluang (121 orang, 27 keluarga di satu PPS), Segamat (76 orang, 20 keluarga di satu PPS) serta Batu Pahat (12 orang, dua keluarga di satu PPS).

Di KELANTAN keadaan banjir semakin surut dan hanya membabitkan jajahan Pasir Mas dengan jumlah mangsa berkurang kepada 32 mangsa setakat 8 pagi berbanding 58 orang pada petang semalam.

Berdasarkan aplikasi Info Bencana JKM, kesemua mangsa banjir berkenaan termasuk seorang bayi lelaki ditempatkan di Sekolah Kebangsaan Tok Deh.

Menurut portal infobanjir.water.gov.my, setakat pagi ini Sungai Golok di Kuala Jambu masih mencatatkan bacaan melepasi paras bahaya iaitu 2.52 meter (bahaya 2.50 meter). – Bernama


Terengganu cuti peristiwa 11 September

KUALA TERENGGANU, 30 Muharam, 1444H, Ahad – Kerajaan negeri mengumumkan cuti peristiwa bagi seluruh Terengganu pada 11 September depan sempena perlawanan akhir Piala FA, pertemuan membabitkan Terengganu FC (TFC) dan Johor Darul Ta’zim (JDT) di Stadium Nasional Bukit Jalil pada 10 September depan.

Menteri Besar, Datuk Seri Dr Ahmad Samsuri Mokhtar berkata, cuti berkenaan bagi memberi keselesaan perjalanan pulang selain memastikan penyokong Terengganu tidak terburu-buru di jalan raya.

“Kerajaan negeri berharap para penyokong Terengganu FC agar dapat mengutamakan keselamatan diri dan tidak terlibat dengan sebarang insiden yang tidak sepatutnya. Sentiasa menunjukkan akhlak dan adab yang baik sebagai rakyat Terengganu ketika menyaksikan perlawanan tersebut.

“Bagi memastikan penyokong TFC tidak terburu-buru di atas jalan raya, kerajaan negeri bersetuju mengisytiharkan 11 September iaitu Ahad sebagai cuti peristiwa bagi negeri ini.

“Susun atur masa perjalanan pulang dengan baik tanpa perlu tergesa-gesa kerana ruang masa yang ada masih panjang,” katanya dalam satu kenyataan hari ini.

Selain itu, Ahmad Samsuri turut berharap pemain TFC memberikan fokus dan aksi terbaik sekali gus merealisasikan harapan untuk membawa pulang Piala FA ke negeri berkenaan.


Isu MRSM: Konsep Keluarga Malaysia bukan ‘lesen’ gadai hak Melayu

Oleh: Zuhayati Yazid

BANGI, 3 Safar 1443H, Jumaat – Konsep Keluarga Malaysia yang cuba menyatukan semua pihak di negara ini diingatkan untuk tidak menggadai perkara disifatkan sebagai hak orang Melayu.

Perkara itu disuarakan Presiden Alumni Gabungan Pelajar Malaysia Semenanjung (GPMS) Kebangsaan, Datuk Syed Anuar Syed Mohamad yang tidak menyokong dasar serta syarat kemasukan ke Maktab Rendah Sains MARA (MRSM) dengan memberi peluang kepada pelajar semua aliran untuk memohonnya.

“Alumni GPMS menyokong dan terima konsep itu demi keharmonian tapi dengan syarat tidak bercanggah dengan hak semua bangsa dan agama yang telah terjamin dan termaktub dalam Perlembagaan Persekutuan.

“Jangan kerana konsep Keluarga Malaysia, kita langgar Perlembagaan Persekutuan, yang boleh diibarat menggadai bangsa sendiri,” katanya ketika dihubungi Ismaweb.net, hari ini.

Beliau berkata demikan sebagai mengulas dasar baharu kemasukan ke MRSM oleh kerajaan yang membukanya kepada sekolah aliran lain.

Tegas beliau, seharusnya semua pihak memahami apa yang termaktub di dalam Perlembagaan dan tidak terlalu mudah mengubahnya demi menjayakan konsep yang dibawa.

“Walaupun menggunakan konsep Keluarga Malaysia namun hak mutlak kita perlu diperkemaskan, itu sudah tertulis dalam Perlembagaan kita,” katanya lagi.

Mengulas lanjut, Syed Anuar meminta semua pihak tidak menyalahgunakan konsep Keluarga Malaysia dengan mengambil mudah semua perkara, sebaliknya perlu mengekalkan apa yang dianggap sebagai keistimewaan orang Melayu.


MN ‘gagal’ kerana hanya bersatu atas dasar agenda politik

Oleh Siti Hafidah Abd Ghaffar

BANGI, 12 Syawal 1443H, Jumaat – Ketua Pemuda BERJASA Pusat, Ustaz Fahmi Bazlan percaya, kekhilafan pada matlamat serta asas penyatuan dalam piagam Muafakat Nasional (MN) punca hubungan PAS dan UMNO sukar untuk dipulihkan.

Beliau mendakwa, kedua-dua parti politik itu hanya bersatu atas dasar agenda politik dan kuasa memerintah semata-mata.

“Jelas sekali penyatuan yang dibuat bukan berasaskan Islam dan keikhlasan dalam berjuang.

“Apabila kerajaan sudah terbentuk, masing-masing gagal muafakat dan sepakat. Mula gopoh dan tamak,” katanya ketika dihubungi Ismaweb.net.

Beliau berkata demikian ketika diminta mengulas mengenai saranan veteran UMNO supaya kerjasama antara UMNO dan PAS ‘dimatikan secara rasmi’.

Sebelum ini, Setiausaha Agung Veteran UMNO, Datuk Mustapha Yaakub berkata, pihaknya mendesak agar Presiden UMNO, Datuk Seri Dr Ahmad Zahid Hamidi mengeluarkan kenyataan secara rasmi yang menyatakan MN sudah mati dan telah berkubur.

“Veteran UMNO sedari dulu mahukan MN dibubarkan bagi mengelak ia dipersendakan dan dipolemikkan.

“PAS yang dengan angkuh sombong meninggalkan UMNO dalam MN telah memilih untuk bersama Bersatu dalam Perikatan Nasional (PN) masih lagi menaruh harapan dan sering membangkit isu MN.

“Kenyataan Takiyuddin Hassan (Setiausaha Agung PAS) yang terbaru jelas menunjukkan PAS mempermainkan MN,” katanya.

Menyentuh mengenai gesaan penyatuan ummah, Ustaz Fahmi menegaskan bahawa iman dan matlamat Islam perlu diletakkan di hadapan.

“Insya-Allah apa sahaja halangan boleh diurus dan perancangan serta agenda boleh diperjuangkan bersama.

“Selagi asas ini tak wujud berasingan itu lebih baik,” katanya.


Bantuan khas Aidilfitri minimum RM1,000 di Negeri Sembilan

SEREMBAN, 4 Ramadan 1443H, Rabu – Kerajaan Negeri Sembilan mengumumkan Bantuan Khas Kewangan (BKK) bersempena Hari Raya Aidilfitri sebanyak setengah bulan gaji atau minimum RM1,000 kepada semua penjawat awam di bawah pentabdiran kerajaan negeri itu.

Menteri Besar, Datuk Seri Aminuddin Harun berkata, bantuan tersebut melibatkan 4,050 penjawat awam dengan peruntukan sebanyak RM6 juta.

“Ia akan dibayar pada Jumaat depan (15 April). Pemberian BKK ini juga sebagai usaha meringankan beban kewangan penjawat awam di bawah kerajaan negeri dalam menghadapi persiapan Hari Raya Aidilfitri nanti,” katanya kepada pemberita selepas mempengerusikan mesyuarat Exco di sini hari ini.

Beliau berharap bantuan itu dapat memberikan motivasi kepada mereka melaksanakan tugas dengan baik dan terus memberi perkhidmatan cemerlang kepada negeri.

BKK itu juga, katanya, dapat merancakkan ekonomi di negeri ini selaras dengan tema Belanjawan Negeri Sembilan Tahun 2022 ‘Mendaya Upaya Ekonomi Rakyat’.

Dalam perkembangan lain, Aminuddin berkata, Syarikat Air Negeri Sembilan Sdn Bhd (SAINS) telah menghantar tangki statik di kawasan yang menghadapi gangguan bekalan air terawat semalam di beberapa kawasan di Port Dickson termasuk Bandar Springhill dan Chuah serta Kuala Klawang, Jelebu.

“Ia berikutan kadar kekeruhan air sungai di Loji Rawatan Air (LRA) Sungai Linggi terlalu tinggi apabila berlakunya hujan lebat di sekitar Seremban hingga loji tidak dapat memproses air mentah dari sungai tersebut. Kita akan berusaha memastikan masalah ini tidak berulang terutama menjelang perayaan nanti,” katanya.

Pada 2 Mac lepas, kerajaan Negeri Sembilan memperuntukkan RM25 juta bagi mengatasi segera masalah bekalan air terawat di Port Dickson berikutan kekerapan berlaku gangguan bekalan air di sekitar daerah tersebut.-  Bernama


Perlu petunjuk pemulihan ekonomi untuk kukuhkan ringgit

BANGI, 15 Rabiulawal 1442H, Ahad – Belanjawan 2021 dijangka akan menjadi belanjawan yang paling mencabar dalam persekitaran ketidaktentuan, lebih banyak petunjuk pemulihan ekonomi lebih jelas diperlukan bagi mengukuhkan ringgit.

Ahli Ekonomi Bank Muamalat Malaysia Bhd, Izuan Ahmad berkata, pengukuhan ringgit akan bergantung pada faktor kejayaan sebenar berkaitan dengan pembendungan pandemik COVID-19.

“Ketika ini, sukar untuk menilai potensi momentum kenaikan ringgit, walaupun lebih jelas apabila data dan angka ekonomi terbaharu diterbitkan, sebahagian besarnya dijangka akan berada dalam kedudukan yang lebih baik susulan Malaysia kini sedang dalam proses pemulihan ekonominya,” katanya kepada Bernama.

Beliau berkata, ringgit yang lemah berbanding dolar AS akan meningkatkan sektor eksport Malaysia dan ia pasti memberi manfaat kepada penggiat dalam industri seperti pengeluar sarung tangan getah yang juga memacu meningkatkan permintaan di peringkat global kerana pandemik tersebut.

Selain itu, ia akan memberi kesan sebaliknya kepada mereka yang bergantung pada bahan atau bahagian yang diimport.

“Justeru, Belanjawan 2021 yang akan menyediakan langkah-langkah bagi mengatasinya akan bertindak dalam dua cara dalam persekitaran keadaan ekonomi dan kewangan yang tidak menentu tetapi bergantung kepada momentum kenaikan atau penurunan mata wang tempatan.

“Untuk tempoh baki tahun 2020, prestasi perdagangan luar akan terus berada dalam kedudukan mencabar kerana pandemik COVID-19 di seluruh dunia,” katanya.

Walaupun terdapat beberapa kes pemulihan di seluruh dunia, Izuan berkata masih ada risiko penurunan baharu berikutan kes baharu di kebanyakan negara, antaranya adalah rakan dagang penting bagi Malaysia, termasuk Amerika Syarikat (AS) dan China.

Sehubungan itu, permintaan yang berkurangan dapat mempengaruhi prestasi perdagangan luar negara secara keseluruhan menjelang akhir tahun, banyak firma penyelidikan menunjurkan kemerosotan dalam prestasi eksport.

Secara keseluruhan, Belanjawan 2021 dijangka akan menjadi belanjawan paling mencabar sejak beberapa tahun lepas kerana sukar untuk kerajaan menghasilkan belanjawan yang sempurna dalam persekitaran yang tidak menentu dan diburukkan lagi dengan ketidakstabilan politik, katanya.

“Sehubungan itu, langkah-langkah diperkenalkan pada Belanjawan 2021 akan tertumpu kepada kesejahteraan rakyat dan segmen yang terkesan akibat pandemik COVID-19,” katanya.

Belanjawan Malaysia 2021 akan dibentangkan pada hari Jumaat ini (6 November) selepas ditangguhkan daripada tarikh asal yang ditetapkan pada 2 Oktober.

Ringgit melonjak kepada 4.13 berbanding dolar US pada 15 September, paras tertinggi dicatatkan dalam tempoh tujuh bulan.

Setakat ini, unit tempatan bergerak sekitar 4.14 hingga 4.16 berbanding dolar US dalam persekitaran ketidaktentuan menjelang pilihan raya Amerika Syarikat pada 3 November ini.

Pada bulan September, lebihan dagangan Malaysia meningkat 149.3 peratus tahun ke tahun kepada RM21.97 bilion, lebihan dagangan tertinggi direkodkan bagi bulan tersebut.

Jumlah perdagangan berkembang 5.5 peratus kepada RM155.88 bilion pada bulan tersebut berbanding September 2019 dengan eksport melonjak dengan pertumbuhan dua digit 13.6 peratus kepada RM88.93 bilion, manakala import menurun 3.6 peratus kepada RM66.96 bilion .

Bagi suku ketiga 2020, imbangan lebihan perdagangan meningkat kepada RM60.4 bilion daripada RM27.6 bilion pada suku kedua, mewakili pertumbuhan 68.4 peratus berbanding tempoh yang sama tahun lepas. – Bernama


N.Sembilan benar solat Aidilfitri ikut kapasiti masjid

SEREMBAN, 25 Ramadan 1442H, Jumaat – Negeri Sembilan membenarkan pelaksanaan solat sunat Aidilfitri di semua masjid dan surau di negeri itu dengan kehadiran jemaah mengikut kapasiti ruang solat serta pematuhan penjarakan fizikal.

Menteri Besar Datuk Seri Aminuddin Harun berkata bagaimanapun surau perlu membuat permohonan di pejabat agama daerah masing-masing bagi tujuan itu.

“Takbir raya juga dibenarkan, terhad kepada jumlah jemaah mengikut kapasiti ruang solat namun amalan takbir rumah ke rumah tidak dibenarkan sama sekali. Jamuan hari raya dan sebarang jamuan selepas Aidilfitri di semua masjid dan surau juga tidak dibenarkan,” katanya kepada pemberita.

Beliau berkata demikian selepas menyempurnakan Majlis Penyerahan Peralatan dan Sumbangan Program Jalinan Mesra Majlis Bandaraya Seremban dan Puspanita Negeri Sembilan Bersama PDK Bandar Seremban, di sini hari ini.

Aminuddin berkata aktiviti menziarahi kubur hanya dibenarkan di kawasan Perintah Kawalan Pergerakan Pemulihan dengan kehadiran empat orang dalam satu kumpulan bagi satu kubur selama 30 minit.

“Daerah Seremban berstatus PKPB (Perintah Kawalan Pergerakan Bersyarat) maka tidak dibenarkan aktiviti menziarah kubur. Jadi saya minta orang ramai mematuhi arahan dan prosedur operasi standard (SOP) ditetapkan oleh kerajaan,” katanya.

Beliau turut menegaskan masjid atau surau yang gagal mematuhi SOP akan ditutup selama seminggu, serta menasihati mereka yang tidak sihat atau mempunyai gejala COVID-19 agar tidak ke masjid dan surau. – Bernama


11 maut dalam letupan bas mini di Afghanistan

KABUL, 28 Ramadan 1442H, Isnin – Satu letupan yang memusnahkan sebuah bas di Afghanistan mengorbankan sekurang-kurangnya 11 orang dan mencederakan puluhan yang lain.

Letupan maut itu berlaku pada malam Ahad di wilayah selatan Zabul, sehari selepas insiden letupan bom di luar sebuah sekolah perempuan di sini.

Jurucakap Kementerian Dalam Negeri berkata, seramai 28 mangsa mengalami kecederaan antaranya wanita dan kanak-kanak.

Tiada pihak tampil mengaku bertanggungjawab atas insiden letupan berkenaan, bahkan pemberontak Taliban tidak memberi respon segera ketika diminta komen mengenai perkara itu.

Pada awal Isnin, sebuah bas mini meletup di wilayah Parwan – di utara ibu kota, Kabul – mengorbankan dua orang dan sembilan tercedera, kata Kementerian Dalam Negeri.

Keganasan meningkat secara mendadak belakangan ini selepas Amerika Syarikat (AS) mengumumkan akan menarik balik semua tenteranya pada 11 September – 20 tahun selepas serangan al Qaeda ke AS, mencetuskan campur tangan pimpinan negara itu di Afghanistan.

Ahad lalu, Taliban mengisytiharkan gencatan senjata selama tiga hari ekoran cuti Aidilfitri akhir minggu ini.

Pengisytiharan gencatan senjata dilakukan dua hari selepas pengeboman di luar sebuah sekolah di Kabul yang mengorbankan 68 orang – kebanyakan mereka pelajar perempuan – dan mencederakan lebih dari 165 orang. – Agensi


SPRM serbu 4 pejabat pengurusan royalti artis

KUALA LUMPUR, 10 Rabiulakhir 1442H, Khamis – Recording Performers Malaysia (RPM) antara empat pejabat badan pengurusan royalti artis yang diserbu Suruhanjaya Pencegahan Rasuah Malaysia (SPRM), bagi membantu siasatan berhubung isu dana hasil kutipan royalti hak cipta lagu.

Tiga pejabat lain yang diserbu dalam operasi sama adalah Public Performance Malaysia (PPM), Badan Pengutip Royalti Hak Pelaku dan Persembahan Artis (PRISM) dan Badan Perlindungan Hak Cipta Muzik (MACP).

Menurut sumber, SPRM memulakan siasatan susulan maklumat dirujuk oleh Presiden Karyawan berhubung isu penyalahgunaan dana hasil kutipan royalti hak cipta lagu yang diterima daripada pengusaha industri di Malaysia bagi tujuan persembahan awam – di mana royalti yang dikutip tidak disalurkan kepada artis dan pencipta lagu.

“Satu operasi dijalankan semalam di empat pejabat yang dipercayai terlibat dalam proses kutipan royalti iaitu PPM, RPM, MACP dan PRISM.

“Setakat ini, SPRM sedang mengambil dokumen- dokumen yang terlibat untuk kajian dan penelitian. Beberapa individu yang terlibat akan dipanggil untuk membantu penyiasatan ini,” katanya seperti dilapor Harian Metro.

Timbalan Ketua Pesuruhjaya (Operasi) SPRM, Datuk Seri Ahmad Khusairi Yahaya mengesahkan pihaknya telah memulakan siasatan berhubung isu berkenaan.

Namun, katanya masih terlalu awal untuk memberi sebarang komen.

“Untuk berlaku adil, semua pihak diminta untuk tidak mensensasikan isu ini dan memberikan masa yang secukupnya kepada SPRM bagi dijalankan siasatan secara telus, adil dan profesional.

“Siasatan dijalankan mengikut Seksyen 18 Akta Suruhanjaya Pencegahan Rasuah Malaysia 2009,” katanya.


7 maut helikopter PBB terhempas di Mesir

KAHERAH, 27 Rabiulawal 1442H, Jumaat – Sekurang-kurangnya tujuh maut dalam insiden helikopter Pertubuhan Bangsa-Bangsa Bersatu (PBB) terhempas di Mesir, berhampiran sempadan Israel.

Perbadanan Penyiaran Israel melaporkan kejadian itu berlaku di Sinai, timur laut Mesir pada Khamis.

Setakat ini, tiada perincian lanjut terhadap punca kejadian berkenaan.

Bagaimanapun, sumber yang dipetik berkata, pemindahan mangsa cedera ke Hospital Perubatan Soroka di bandar Beersheba, Israel dibatalkan setelah ada di antara mereka dilaporkan meninggal dunia.

“Mangsa yang cedera ringan hanya mendapatkan rawatan di lokasi kejadian,” dakwa sumber.

Sehingga kini juga, pihak berkuasa Mesir masih belum mengulas mengenai kejadian itu. – Agensi


‘Jika sebelum ini tak dipeduli, kini GTA alternatif angkat suara rakyat’

BANGI, 21 Rabiulawal 1444H, Selasa – Pengalaman terbabit dengan pertubuhan bukan kerajaan (NGO) dalam memperjuangkan isu rakyat membuatkan Pengerusi Gerakan Tanah Air (GTA) Negeri Pahang, Aminuddin Yahaya mengajak rakyat memberi sokongan kepada gerakan itu.

Bekas Pengerusi PEMBELA itu berkata, GTA memberi alternatif kepada seluruh rakyat Malaysia untuk mengangkat suara mereka.

Perkara tersebut bukan satu perkara yang baharu dan tidak mustahil untuk dilakukan itu kerana beliau sebelum ini lantang memperjuangkan isu rakyat.

“Saya sebenarnya sudah berjuang dalam NGO ini. Kalau ikutkan usia saya hampir tiga perempat saya berjuang.

“Apa yang saya tidak buat lagi? Pergi ke istana, Pejabat Perdana Menteri, Pejabat Menteri, agensi-agensi kerajaan. Tapi apa yang kita suarakan bukan semakin baik malah semakin rosak dan dirosakkan,” katanya dalam sebuah video yang dimuatnaik di Facebook beliau.

Baru-baru ini, Gagasan Bangsa (GB) memutuskan untuk bekerjasama dengan keempat-empat parti komponen utama GTA bagi menghadapi Pilihan Raya Umum ke-15 (PRU15) nanti.

Penubuhan GTA yang diumumkan Tun Dr Mahathir Mohamad pada Ogos lalu dianggotai empat parti iaitu Pejuang, BERJASA, Parti Perikatan India Muslim Nasional (IMAN) dan Parti Bumiputera Perkasa Malaysia (Putra).

Bahkan, gerakan itu juga terbuka kepada NGO, orang perseorangan, ahli akademik serta golongan profesional dalam kalangan Melayu.

Pun begitu, memandangkan penubuhan GTA belum diluluskan Jabatan Pendaftaran Pertubuhan (ROS), semua komponen gerakan itu bersetuju menggunakan logo Pejuang bagi menghadapi PRU15.